سەلیم جبوری كارەكانی پەرلەمانی تاكاتێكی نادیار هەڵپەسارد\nسەرۆكی ئەنجومەنی نوێنەرانی عێراق بەهۆی كێشەو گرفتەكانی ناو پەرلەمانەوە كارەكانی پەرلەمانی تاكاتێكی نادیار هەڵپەسارد. كەناڵی دیجلە بڵاویكردوەتەوە سەلیم جبوری سەرۆكی ئەنجومەنی نوێنەرانی بەهۆی كێشەو ململانێكانی پەرلەمانتارانی مانگرتو ئەوانی ترەوە كارەكانی پەرلەمانی تاكاتێكی نادیار هەڵپەسارد . سەلیم جبوری ڕایگەیاندوە" بەداخەوە هەندێ كەس دەیانەوێت ویستی خۆیان بەسەر پەرلەماندا بەزەبری هێز فەرز بكەن دوور لە هەموو ڕێكارە یاساییەكان و بەپێی ئەو دەسەڵاتانەش كە دەستور پێی داوین وەك سەرۆكی ئەنجومەنی نوێنەران كارەكانی پەرلەمان تا كاتیكی نادیار هەڵدەپسێرین" أ.س .\nوەزیری گواستنەوە و گەیاندن پێشوازی دەكات لەفڕۆكەوانێكی داهێنەری كوردستان\nئەمڕۆ سێ شەممە ١٩-٤-٢٠١٦ بەڕێز ( مەولود موراد محی الدین) وەزیری گواستنەوە و گەیاندن (بە وەكالەت) لە نووسینگەی تایبەتی لە دیوانی وەزارەت ، پێشوازی لە فڕۆكەوان (میقداد محەمەد تەها) ناسراو بە ( میقداد فڕۆكەوان ) كرد .\nلە سەرەتای دیدارەكەدا بەڕێز میقداد فڕۆكەوان سوپاسی بەڕێز وەزیری گواستنەوە و گەیاندن بە وەكالەتی كرد بۆ رەخساندنی هەلی ئەو دیدارە و پاشان باسی لە پڕۆژەكەی كرد و وتی : من وەكو گەنجێكی كورد دەمێك بوو خولیام بوو لە بواری فڕۆكەوانی بتوانم داهێنانێك بكەم و خزمەت بە وڵاتەكەم بكەم ، بە خۆشحاڵیەوە دوای بەدەستهێنانی بەكالۆریۆس لە بواری فڕۆكەوانی مەدەنی ، توانیومە چوار بڕوانامەی تری نێودەوڵەتی لە روسیا و فەرەنساو توركیا لە بواری كاپتنی و میكانیك بەدەستبێنم ، پڕۆژەی ئێستام دروستكردنی فڕۆكەیە و توانیومە بە سەركەوتوویی كاری تێدابكەم و بە فرۆكەی دەستكردی خۆم چەندین سەعات بفڕم.\nدواین پڕۆژەم كە لە قۆناغی كۆتاییدایە ، دروستكردنی فرۆكەیەكی هیلیكۆپتەرە كە دەمەوێت بیخەمە خزمەتی هەرێمی كوردستان لە بواری گەشتیاری و كشتوكاڵەوە ، خوازیاربوو لە روی بەدەستهێنانی مۆڵەتی فڕین لە ئاسمانی هەرێمی كوردستان ، وەزارەتی گواستنەوە و گەیاندن پشتیوانی بكات .\nلەلایەن خۆیەوە بەڕێز ( مەولود موراد محی الدین) دەستخۆشی لەو لاوە داهێنەرە كرد و هیوای سەركەوتنی زیاتری بۆ خواست و بە سامانێكی گەورەی ئەو نیشتمانە ناوی برد.\nهەروەها بەڕێزیان بە وردی رێوشوێنی یاسایی بە دەستهێنانی مۆڵەتی فڕینی روونكردەوە و بەڵێنیدا ئەوەی پەیوەندی بە وەزارەتی گواستنەوە و گەیاندنەوە هەبێت تەواوی هاوكاری و كارئاسانی بۆ دەكەن.\nلەكۆتایدا هیوای خواست تەواوی گەنجان بەو شێوەیە كاربكەن و هەموو هەوڵ و تواناكانیان بخەنەگەڕ بۆ داهێنان و خزمەتكردن بە وڵاتەكەمان .\nفراكسیۆنە كوردیەكان هۆڵی كۆبونەوەیان جێهێشت\nفراكسیۆنە كوردییەكانی هۆڵی كۆبوونەوەی پەرلەمانیان جێهێشت\nئەمڕۆ ١٩ی نیسانی ٢٠١٦، فراكسیۆنە كوردییەكان و فراكسیۆنی یەكێتی هێزە عێراقیەكان و چەند فراكسیۆنێكی تر لە بەغدا ڕایانگەیاند، تا شەرعیەت نەگەڕێتەوە بۆ پەرلەمان ناچنەوە هۆڵی كۆبوونەوە. لە لێدوانێكی رۆژنامەوانیدا ڕاشیانگەیاند، لە دانیشتنەكەی ئەمڕۆی پەرلەمان كشاونەتەوە ئەنجامی نادەن. ئاماژەیان بەوەش كرد، پەرلەمانتارە مانگرتووەكان بەردەوامن لە مانگرتن و گوێڕایەڵی هیچ دەستپێشخەرییەك ناكەن، هەر ئەمەش وایكرد كە كۆبونەوەكەی ئەنجومەنی نوێنەران دوابخرێت بۆ رۆژی پێنج شەممە.\nدەست پێشخەریەكەی سەرۆك كۆماری عێراق سەری نەگرت و كۆبونەوەی پەرلەمان نەكرا\nهەرچەندە لەسەردوای سەرۆك كۆماری عێراق بریاربوو ئەمڕۆ ئەنجومەنی نوێنەرانی عێراق كۆببێتەوە فراكسیۆنەكوردیەكان و مواتن و بەدرو هاوپەیمانی هێزە سوننەكان و توركمان و مەسیحیەكان فەزیلە چونە ناو هۆڵی پەرلەمان بەڵام پەرلەمانتارە مانگرتوەكان ڕێگەیان بە كۆبونەوەكە نەدا.\nسەرۆكی هەریەك لە فراكسیۆنی پارتی و یەكێتی و فەیلە و مواتن و فراكسیۆنەكانی تر لە كۆنفرانسێكی هەوڵیدا ڕایانگەیاند" ئەوان لەسەر دەستپێشخەری سەرۆك كۆمار چونە هۆڵی پەرلەمان بەڵام پەرلەمانتارە مانگرتوەكان ویستیان فێڵمان لێ بكەن و بەمەبەستی دەنگدان بە عەدنان جەنابی بۆ سەرۆكی پەرلەمان ، ئێمەش ئەوەمان پێ قبوڵ نەكراو كۆبونەوەكەمان جێ هێشت"\nسەرۆكی ئەو فراكسیۆنانە ، ڕاشیانگەیاند"لێرەوە دەركەوت كۆمەڵێك دەیانەویـَت بەزۆر خۆیان بسپێنین و ئەمەش لێدان لە هاوبەشی نیشتمانی و ئەتكردنی دەستورو ئەو كۆمەڵە دەیانەویـَت تەنها خۆیان بڕیاربدەن"\nئاماژەشیان بەوەدا" بەوەدا ئەوان ناگەڕێنەوە بۆ پەرلەمان تاوەكو ئەو بابەتە بەتەواوەتی یەكلایی نەكرێتەوە"\nئەم بڕە پارەیە دەدرێت بە جوتیاران\nسەرۆك وەزیرانی عێراق پارە بۆ جوتیاران سەرف دەكرێت\nسەرۆك وەزیرانی عێراق بری 300 ملیار دینار بۆ جوتیاران سەرف دەكات\nحەیدەر عەبادی، سەرۆكوەزیرانی عێراق بڕیاری دا بری 300 ملیار دینار بۆ جووتیاران خەرج بكات.\nتاوەكو ئێستا ئەو بڕە پاریە ئاشكراوە نەكراوە كە دەدرێت بە جوتیارانی هەرێمی كوردستان لە بڕی فرۆشتنی دانەوێڵەكانیان بە حكومەتی مەركەزی.\nكاتی تاقیكردنەوەكانی كۆتایی ساڵ دیاریكرا\nپەروەردەی سلێمانی وادەی خوێندنی ئەمساڵ درێژ ناكاتەوە\nدڵشاد عومەر، بەڕێوەبەری گشتیی پەروەردەی سلێمانی ڕایگەیاند: دەوامی خوێندنگاكان لە سلێمانی، تا 10ی ئایار بەردەوام دەبێت و تاقیكردنەوەكان لە 14ی ئایاردا، دەست پێ دەكەن.\nبەڕێوەبەری گشتیی پەروەردەی سلێمانی بە چەند دەزگایەكی راگەیاندنی ڕاگەیاندوە: وادەی خوێندن و تاقیكردنەوەكان، وەك ساڵانی پێشوو دەبێت‌و وادەكەیان درێژ ناكرێتەوە.\nوتویەتیشی: پۆلەكانی 1 و 2 و 3 بنەڕەتی تا 23ی ئایار بەردەوام دەبێت، دواتر تاقیكردنەوە ئەنجام دەدەن و پۆلە ناكۆتاییەكانیش لە 14ی مانگەوە دەست بە تاقیكردنەكانیان دەكەن.\nبەرێوەبەری پەروەردەی سلێمانی، دەڵێشڵیت "تاقیكردنەوەی قۆناغی 12 ی ئامادەیی لە 2ی 6 دەستپێدەكات و تاقیكردنەوەی نیشتمانیی پۆلی 9 لە 8ی 6 دەستپێدەكات".\nكۆبونەوەی پەرلەمانی عێراق بۆ ڕۆژی پێنج شەممەی داهاتوو دواخرا\nهەرچەندە بڕیاربو ئەمڕۆ ئەنجومەنی نوێنەرانی عێراق كۆببێتەوە بەڵام بەهۆی ناكۆكی نێوان پەرلەمانتارە مانگرتوەكان و كوتلەكانی دەرەوەی مانگرتوەكان كۆبونەوەكە ئەنجام نەدرا و دواخرابۆ ڕۆژی پێنج شەممەی داهاتوو.\nماڵپەڕی سكای نیوزبڵاو یكردوەتەوە" بەهۆی ناكۆكی پەرلەمانتارە مانگرتوەكان و ئەوانی ترەوە كۆبونەوەی ئەمڕۆی پەرلەمان ئەنجام نەدراو و كۆبونەوەكە بۆ ڕۆژی پێنج شەممەی داهاتوو دواخرا"\nئەمە لەكاتێكدایە فراكسیۆنە كوردیەوكان و هاوپەیمانی هیزە سوننەكان و كوتلەی مواتن و بەدرو توركمان و مەسیحیەكان و فەزیلە بڕیاریان دا تاوەكو كێشەكان لەئاستی لایەنەكاندا چارەسەر نەكرێن ناگەڕێنەوە هۆڵی پەرلەمان.\nجێگەی ئاماژەیە بەهۆی ناكۆكی و قوڵبونەوەی كێشەكانەوە ژمارەیەك پەرلەمانتار لە هۆڵی پەرلەمان ماوەی حەوت ڕۆژ دەستیان بەمانگرتن گرتوەو بۆ ئاسایی بونەووەی دۆخەكەش سەرۆك كۆماری عێراق دەست پێشخەریەكی راگەیاندو دوای لە هەردوولایەنی ناكۆك كرد كە ئەمڕۆ كۆببنەوە و دوای چونە ژورەی پەرلەمنتارەكانیتر پەرلەمانتارە مانگرتوەكان وەك فێڵیكو تەنها بۆتەواو بونی نیسابی یاسایی سەرۆكیێكیویچیان بۆ پەرلەمان هەڵبژاردو ئەمەش كاردانەوەی لێكەوتەوە.\nسلێمانی... ڕێكخراو سەندیكاكانی ناوەندی تەندروستی 10 ڕۆژ بۆ حكومەت دیاری دەكەن\nرێكخراو و سەندیكاكانی ناوەندی تەندروستی وەزارەتی تەندروستی و لایەنە پەیوەندی دارەكان ئاگادار دەكەنەوە گەر لەماوەی 10 رۆژدا داواكانیان جێ بەجێ نەكرێت ، رێكاری تر دەگرنە بەرو و وەك دەلێن بەپێچەوانەوە لە رۆژی 28ی ئەم مانگە دەرەنجامی هەموو پێشهاتێكی نەخوازراو دەخەنە ئەستۆی بەرپرسانی كەمتەرخەم لەم هەرێمەدا.\nبیلال محەمەد ئەندامی دەستەی باڵای تەندروستكارانی یەكگرتوو بە كوردیوی ڕاگەیاند" سەرجەم رێكخراو و سەندیكاكانی ناوەندی تەندروستی لە رێگەی راگەیەندراوێكەوە وەزارەتی تەندروستی و لایەنە پەیوەندی دارەكان ئاگادار دەكەنەوە لەوەی گرەو لەسەر پشوو درێژیان نەكەن بۆ داواكاری خواستەكانیان، بۆ ئەو مەبەستەش ماوەی 10 رۆژیان وەك دوا مۆڵەت بۆ جێبەجێكردنی بەڵێنەكانیان داوەتە ئەو لایەنانە بۆ جێبەجیچكردنی داواكانیان ، بەپێچەوانەوە لە رۆژی 28ی ئەم مانگە دەرەنجامی هەموو پێشهاتێكی نەخوازراو دەخەنە ئەستۆی بەرپرسانی كەمتەرخەم لەم هەرێمەدا.\nوتیشی"چەندین مانگرتن و بایكۆت و ناڕەزایەتی هەبوو ، وەزیر بەلێنی پێداین لە مانگی سێ پێداچونەوە بە موچەی كارمەندانی تەندروستی بكرێت بەڵام وانەبوو".\nوادەی دابەشكردنی موچەی ئەم وەزارەتە ئاشكرادەكرێت\nوادەی دابەشكردنی موچەی وەزارەتی تەندروستی ئاشكرادەكرێت\nبەگوێرەی زانیاریەكان وەزارەتی دارایی داوای لیستی موچەی وەزارەتی تەندروستی كردوەو پێدەچێت پێنج شەممە مووچەی ئەو وەزارەتە دابەشبكرێت.\nئەمرۆ وەزارەتی دارایی و ئابوری ئاشكرایكرد : دابەشكردنی موچەی مانگی ئادار بەردەوامە و چاوەڕواندەكرێت كۆتایی ئەم ھەفتەیەش موچەی وەزارەتی تەندروستی دابەشبكرێت.\nبەگوێرەی زانیاریانەیەكان ئەمڕۆ ١٩ی نیسان لەكۆبونەوەیەكدا، وەزیری دارایی بەوەكالەت داوای لەوەزارەتی تەندروستی كردوە لیستی موچەكانیان ئامادەبكەن، بۆئەوەی ڕۆژی پێنجشەممە موچەیان پێبدەن.\nعێراق...ئامادە كاری بۆكۆبونەوەی ئەنجومەنی نوێنەران دەكرێت\nلە ئێستادا سەرجەم سەرۆكی فراكسیۆنە كوردیەكان و هاوپەیمانی هێزە سوننەكان و كوتلەی مواتن و چەند كوتلەیەكی تر ئامادە كاری دەكەن بۆ ئەو كۆبونەوەیەی كەلەسەردوای سەرۆك كۆماری عێراق پیشنیار كرابوو.\nسەرچاوەیەك لە فراكسیۆنە كوردیەكان لە لیدوانێكیدا بە كوردیوی ڕاگەیاند " ئەوان لە ئێستادا ئامادە كاری دەكەن بۆ كۆبونەوەی ئەنجومەنی نوێنەران و لە گەڵ هاوپەیمانی هێزە سونەكانیشدا دانیشتون كۆبونەوەكەش دەكرێت و نیسایی یاساییش تەواو دەبێت كوتلەی مواتن و چەند كوتلەیەكیتر بەشداری كۆبونەوەكە دەكەن"\nسەرچاوەكە وتیشی" ئەو كۆبونەوەیە لەسەر دوای دكتۆر فواد معصوم سەرۆك كۆماری عێراق ئەنجامدەدرێت كە دوای كردبوو كە پەرلەمان كۆببێتەوە كێشەكان چارەسەر بكرێن و دواشی لە پەرلەمانتارە مانگرتوەكان كردبوو مانگرتنەكەیان بشكێنن بەڵام ئەوان تا ئێستاش ئامادەییان دەرنەبڕیوە بۆ شكاندنی مانگرتنەكە"\nهاوڵاتیەك لەكاتی نەشتەرگەریدا گیانی لەدەستدا\nوتەبێژی پۆلیسی هەولێر ڕایدەگەیەنێت ئافرەتێكی تەمەن ٣٣ ساڵ لە هەولێر لەژێر نەشتەرگەریدا گیانی لەدەستداوە.\nئەمڕۆ سێ شەممە هۆگر عەزیز وتەبێژی پۆلیسی هەولێر كوردیوی ڕاگەیاند: 17ی نیسان ئاگادار كراونەتەوە بە ڕووداوێكی مردن، لە نەخۆشخانەی لەدایكبوون و منداڵان، لەكاتی چوونیان بۆ شوێنی روداوەكە دەركەوتووە كەوا هاوڵاتیەك بەناوی منیجە حسێن لەكاتی ئەنجامدانی نەشتەرگەریدا گیانی لەدەستداوە.\nوتەبێژی پۆلیسی هەولێر ئاماژەی بەوە كرد كە ئافرەتەكە تەمەنی ٣٣ ساڵە و خێزاندارە.\nراشیگەیاند كە دۆسیەی لێكۆڵینەوەی بۆ كراوەتەوە ئەمەش بەهۆی بوونی سكاڵا لەلایەن بنەماڵەی كۆچكردوەكەوە.\nبەغداد...فراكسیۆنە كوردیەكان لەگەل هاوپەیمانی هێزە سوننەكان له كۆبونەوەدان\nكەمێك پێش ئێستا فراكسیۆنە كوردیەكان لە ئەنجومەنی نوێنەرانی عێراق لەگەڵ هاوپەیمانی هیزە سوننەكان لە شاری بەغداد دەستیان بە كۆبونەوە كردوەو بۆتاوتویكردنی بارو دۆخی ئێستای عێراق.\nسەرچاوەیەك لە فراكسیۆنە كوردیەكان لە ئەنجومەنی نوێنەرانی عێراق لەشاری بەغداد بە كوردیوی راگەیاند" لە ئێستادا سەرۆكی فراكسیۆنە كوردیەكان لە ئەنجومەنی نوێنەرانی عێراق لەگەڵ هاوپەیمانی هێزە سوننەكان لە شاری بەغداد دەستیان بە كۆبونەوە كردوەو بۆتاوتویكردنی بارو دۆخی ئێستای عێراق."\nسەركردەیەكیتری داعش كوژرا\nئەنجوومەنی ئاسایشی هەرێم ڕایگەیاند، بە هەماهەنگی فڕۆكە جەنگیەكانی هاوپەیمانان توانرا سەركردایەكی داعش لە شاری موسڵ نزیك نەخۆشخانەی (سلام) بكرێتە ئامانج و بكوژرێت.\nئەنجوومەنی ئاسایشی هەرێم ئەمڕۆ ١٩ی نیسان ڕاگەیەندراوێكی بڵاوكردەوەوتییایدا هاتووە " لە ڕێكەوتی (٢٠١٦/٤/١٦) لە شاری (موسڵ - ساحل الایسر) نزیك نەخۆشخانەی (سلام) گەورە تیرۆریست (عماد خالد عفر) ناسراوبە (ابو ساریە) كرایە ئامانج و كوژرا".\nبەپێی زانیارییەكانی ئەنجوومەنی ئاسایشی ابو ساریە بەرپرسی عملیاتی (ویلایەتی نینوی )ی گروپی چەكداری داعش بووە و لە هەمان كات ڕاوێژكاری سەربازی و شەرعی بووە لە (ویلایەتی نینوی).\nئەوەش هاتووەكە ناوبراو كەسێكی نزیكی "ابو محمد العدنانی" ووتەبێژی داعش بووە.\nئەمەش لەكاتێكدایە دوێنێ 18ی 4 بەهەمان شێوە ئەنجوومەنی ئاسایشی هەرێم كوژرانی سەركردەیەكی سەربازی داعشی بەهاوكاری هێزێكی ئەمەریكی لە نزیك شاری موسڵ ڕاگەیاند.\nئەنجومەنێ پارێزگەھا دھۆکێ دێ یاداشتەکێ ئاراستەی حکومەتا ھەرێما کوردستانێ کەت\nئەنجومەنێ پارێزگەھا دھۆکێ دوھی ١٨-٤-٢٠١٦ د کۆمبوونا خوە یا ٧١ دا رێڤەبەرێ تاپۆیا دھۆکێ و رێڤەبەرێ ھاتنوچوونێ ل دۆر بریارێن زێدەکرنا سزایێن دارایی و باج و رسومێن خانی و ئەرد و یێن ھاتنوچوونێ مێڤان کرن کو ئالیێ ئەنجومەنێ وەزیران ڤە ھاتینە دەرکرن و ل دووماھیێ وەکو ھەلویست ل دۆر بابەتی ئەنجومەن گەھشتە وێ باوەریێ کو یاداشتەکا رەسمی ئاراستەی سەرۆکاتیا حوکمەتا ھەرێما کوردستانێ بکەت و تێدا داخوازا پێداچوونا وان بریاران بکەت، یان بۆ دەمەکێ گونجایتر بھێنە راگرتن.\nکۆمبوونا ئەنجومەنێ پارێزگەھا دھۆکێ ژ سێ تەوەران پێک دھات، تەوەرێ ئێکێ روونشتن دگەل رێڤەبەرێ تاپۆیا دھۆکێ و ژمارەکا نوونەرێن نڤیسینگەھێن ئەرد و خانیان و تەوەرێ دویێ روونشتن دگەل رێڤەبەرێ ھاتنوچوونێ و پشتی جودا جودا دگەل وان رێڤەبەران روونشتین و گەنگشە و دانوستاند ل سەر بابەتێ زێدەکرنا سزایێن دارایی و باج و رسومێن تاپۆیێ و ھاتنوچوونێ ھاتینە کرن.\nد تەوەرێ سیێ دا ئەنجومەن روونشتە خارێ ژ بۆ گەنگەشەکرنا دانوستاندنێن ھەر دو رێڤەبەران، ل دووماھیێ گەھشتە وێ باوەریێ کو ھەلویستەکی وەرگرن و ب پڕانیا دەنگان، دەنگدان ل سەر ھاتە کرن.\nپەڕەى 5246 لەکۆى 5375 پەڕەدا


یار و نه‌یار به‌رانبه‌ر پارتی\n:: PM:05:19:01/12/2020 \nپارتی دیموكراتی كوردستان حزبی یه‌كه‌می كوردستانه و پێكهێنه‌ری حكوومه‌تی هه‌رێمی كوردستانه، به‌ڵام وه‌ك به‌رپرسانی ئه‌و حزبه ده‌ڵێن، هه‌ندێك هه‌ڵوێستی لایه‌نه هاوبه‌شه‌كانیان له حكوومه‌ت وا ده‌كات كه زۆر جار بیر له بژاره‌ی تر بكه‌نه‌وه.\nپارتی، هه‌ریه‌كه له یه‌كێتی نیشتمانی كوردستان و بزووتنه‌وه‌ی گۆڕانی به‌شدار له كابینه‌ی نۆیه‌م پێ كردووه، به‌ڵام هه‌ڵوێستی ئه‌و دوو حزبه تا ئێسته له ناو حكوومه‌ت و له په‌رله‌مانیش سه‌قامگیر نییه، ته‌نانه‌ت زۆر جار له‌گه‌ڵ یار و نه‌یاری پارتی یه‌كتر ده‌گرن و به‌بێ بیركردنه‌وه‌ی له ڕێككه‌وتن و پاكێجه هاوبه‌شه‌كان مامه‌ڵه ده‌كه‌ن.\nجگه له "موزایه‌ده و خۆ ده‌رخستن" هیچی تری له‌پشته‌وه نییه\nله دوایین ڕووداوی ئه‌و كاردانه‌وانه‌ی یار و نه‌یارانی پارتی، دوێنی له په‌رله‌مانی كوردستان ڕووی دا، دۆخی په‌رله‌مانی كوردستان و هه‌وڵدان بۆ شكاندنی پارتی له‌وێوه یه‌كه‌مجار نییه، خووله‌كانی پێشووی په‌رله‌مانیش چه‌ندان جار هه‌وڵدراوه كه پارتی به "هات و هاوار و ته‌پڵ لێدان" بشاردرێته‌وه.\nپه‌رله‌مانتارانی پارتی پێیان وایه، به‌هۆی ئه‌وه‌ی فراكسیۆنه‌كه‌یان به ته‌واوی خۆی به خاوه‌نی پرسه‌كان و نیشتمان ده‌زانێت، بۆیه نایه‌ته ئه‌و ئه‌سته‌ی كه له‌سه‌ر كۆی پرسه‌كان بكه‌وته حاڵه‌تی موزایه‌ده و شان به شانی ته‌پڵ لێده‌ره‌كان ده‌ربكه‌وێ.\nبه بڕوای چاودێرانی سیاسیی، رووداوه‌كانی دوێنی كاتێك ژماره‌یه‌ك په‌رله‌مانتاری فراكسیۆنه‌كان گوێیان له‌سه‌رۆكی په‌رله‌مانی كوردستانیش نه‌گرت كاتێك خواسته‌كه‌یانی بۆ بانگێشتی حكوومه‌ت بۆ په‌رله‌مان هێنایه دی، جارێكی تر ئه‌وه‌ی سه‌لمانده‌وه كه جگه له "موزایه‌ده و خۆ ده‌رخستن" هیچی تری له‌پشته‌وه نییه.\nئه‌و په‌یامه‌ی خۆشناو به ته‌واوی یار و نه‌یاری پارتی له‌وه دڵنیا كرده‌وه كه ئیتر پارتی هاوشێوه‌ی ڕابردوو ئه‌وه قبووڵ ناكات\nپارتی و یار و نه‌یار\nپارتی دیموكراتی كوردستان كه به ڕێككه‌وتن له‌گه‌ڵ یه‌كێتی و گۆڕان حكوومه‌تی پێكهێناوه و پێی وایه ئه‌و دوو حزبه یارن نه‌ك نه‌یار، جارێكی تر بۆی ده‌ركه‌وت كه هێشتا له په‌رله‌مانی كوردستان دۆخێكی ناسه‌قامگیر هه‌یه به‌تایبه‌ت له‌لایه‌ن ئه‌و دوو حزبه‌وه كه رێككه‌وتنی له‌گه‌ڵیان كردووه.\nئومێد خۆشناو سه‌رۆكی فراكسیۆنی پارتی دیموكراتی كوردستان دوابه‌دوای پشێوییه‌كانی په‌رله‌مانی كوردستان به‌ڕوونی رای گه‌یاند، كه له‌گه‌ڵ سه‌ركردایه‌تی پارتی قسه ده‌كه‌ن بۆ ئه‌وه‌ی پێداچوونه‌وه به‌و ڕێككه‌وتنانه بكه‌ن كه له‌سه‌ر پێكهێنانی حكوومه‌ت ئه‌نجامیان داوه، چونكه "ناكرێ ئه‌و دابه‌شكارییه له په‌رله‌مان هه‌بێت و حزبه هاوپه‌یمانه‌كان به ئاره‌زووی خۆیان مامه‌ڵه بكه‌ن".\nئه‌و په‌یامه‌ی خۆشناو به ته‌واوی یار و نه‌یاری پارتی له‌وه دڵنیا كرده‌وه كه ئیتر پارتی هاوشێوه‌ی ڕابردوو ئه‌وه قبووڵ ناكات كه له حكوومه‌ت بن و له په‌رله‌مانیش وه‌ك ئۆپۆزسیۆن مامه‌ڵه بكه‌ن.\nشوان كه‌ریم زراری ئه‌ندامی په‌رله‌مانی كوردستان بۆ "وشه" گوتی، بنه‌مای ڕێككه‌وتنی نێوان پارتی و یه‌كێتی و گۆڕان ئه‌وه‌یه كه هاوبه‌شی حكومڕانی بكرێ، به‌یكه‌وه كار بكه‌ین و به‌رپرسیارییه‌تی و خزمه‌تكردنی هاووڵاتییان له ئه‌ستۆ بگرین.\nئایا توڕه‌ییه‌كه‌ی پارتی به‌و جۆره كۆتایی دێ یان كاردانه‌وه‌ی تریشی به‌دواوه‌وه؟\nزراری ده‌ڵێ، توڕه‌ین له‌وه‌ی كه ناكرێ ئیتر پۆست و ئیمتیاز دابه‌شبكرێ و هه‌مووان ئاماده بن، به‌ڵام كاتێك ئاسته‌نگێك دێته پێشه‌وه هه‌مووان له به‌رپرسیاریه‌تی ڕابكه‌ن. دووپات ده‌كاته‌وه كه "هاوپه‌یمانه‌كانی پارتی له‌ناو حكوومه‌ت له‌چه‌ند مانگی ڕابردوو له به‌غدا هه‌ڵوێستی نه‌رێنیان هه‌بووه، به‌بێ ئه‌وه‌ی حیساب بۆ رێككه‌وتنه‌كانی هه‌ولێر بكه‌ن".\nئه‌و په‌رله‌مانتاره‌ی پارتی پێی وایه كه پارتی له دۆخی له‌و جۆره راهاتووه، یار و نه‌یار له هه‌ندێك قۆناغ پشتی تێكردووه، به‌ڵام پارتی خۆڕاگره و خه‌ڵكی كوردستان له هیچ قۆناغێك جێناهێڵێ، چونكه خه‌ڵكی كوردستان بۆی ڕوونبووه‌ته‌وه كه كامانه‌ن خیانه‌ت ده‌كه‌ن و كامانه‌ن ده‌یانپارێزن.\nحزبه‌كانی هه‌رێمی كوردستان به‌تایبه‌ت ئه‌وانه‌ی له حكوومه‌تی هه‌رێمی كوردستان به‌شدارن گه‌یشتوونه‌ته ئه‌و بڕوای كه په‌رله‌منتاران ته‌نیا گوزارشت له بۆچوونه‌كانی خۆیان ده‌كه‌ن، چه‌ندان جاریش له ڕێی به‌یاننامه‌ی فه‌رمییه‌وه ئه‌وه‌یان دووپات كردووه‌ته‌وه وه‌ك ئه‌وه‌ی گۆڕان رای گه‌یاند، كه ته‌نیا ژووری رۆژنامه‌وانییه‌كه‌ی قسه له‌سه‌ر سیاسیه‌تی گۆڕان ده‌كات. به‌ڵام لێره‌دا پرسیاره‌كه ئه‌وه‌یه ئایا توڕه‌ییه‌كه‌ی پارتی به‌و جۆره كۆتایی دێ یان كاردانه‌وه‌ی تریشی به‌دواوه‌وه؟.\nئه‌م بابه‌ته 4633 جار خوێنراوه‌ته‌وه


كۆمپانیایه‌كی هۆڵه‌ندی كارگه‌یه‌كی دروستكردنی كه‌شتی له عێراق داده‌مه‌زرێنێت\nبە مەبەستی دامەزراندنی کارگەیەکی بەرهەمهێنانی کەشتی، کۆمپانیای گشتی بەندەرەکانی عێراق گرێبەستێک لەگەڵ کۆمپانیایەکی هۆڵەندی واژوو دەکات، له‌مباره‌شه‌وه  بەرێوەبەری گشتی کۆمپانیای بەندەرەکانی عێراق زانیاری زیاتر ئاشكرا ده‌كات.\nئاوێنە: فەرحان موحسین، بەڕێوەبەری گشتی کۆمپانیای گشتی بەندەرەکانی عێراق رایگەیاند: کۆمپانیاکەیان له هەوڵدەیه لە بەندەرەکان لەگەڵ کۆمپانیا جیهانییەکان وەبەرهێنان بکات، لە دیارترینیان کۆمپانیای "دامن"ـی هۆڵەندیه، کە پسپۆرە لە بواری پیشەسازی کەشتی، چونکە یەکێکە لە کۆمپانیا پێشکەوتووەکانی جیهان لەو بوارەدا.\nبەرێوەبەری گشتی کۆمپانیای بەندەرەکان وتیشی: رێککەوتووین لەسەر هاوپەیمانی هاوبەش لەگەڵ کۆمپانیاکە، بۆ دامەزراندنی چەندین پڕۆژە لە ئایندەدا، لە گرنگترینیان دامەزراندنی شارێک بۆ کەشتی و تایبەتمەندبێت بە دروستکردنی کەشتی لە ئوم قەسر.\nناوبراو جەختی له‌وه‌كرده‌وه، ژینگە و کەشوهەوای عێراق ئارام و لەبارە بۆ ئەو پیشەسازییە، تەنها ئەوەندە پێویستە کاری جدی بۆ بکرێت.


له‌لایه‌ن: محەمەد ڕزگار - به‌روار: 2021-12-16-18:38:00 - کۆدی بابەت: 2437\nفیدراڵی یاخود ئیتیحادی (بە ئینگلیزی: Federalism بە عەرەبی: الفدرالية)، جۆرێکە لە شێوەکانی دەسەڵاتداری کە دەسەڵاتەکان بە شێوەیەکی دەستووری لە نێوان حکوومەتێکی ناوەندی لەگەڵ یەکەی حکوومەتی بچووکتردا دابەش دەبن کە یان حکوومەتێکی دیکەی فیدراڵی یاخود هەرێم و ناوچەیەکە، هەردوو ئاستی حکومەت پشت بەیەک دەبەستن و سەروەری لەدەوڵەتدا هاوبەشن.\nسەبارەت بە ناوچە و دەوڵەتەکان، یەکەیەکی دەستوورین، هەریەکەیان بە دەستووری خۆی، کە دەسەڵاتەکانی یاسادانان و جێبەجێکردن و دادوەری دیاری دەکات، دۆخی خۆبەڕێوبەری هەرێم و دەسەڵاتە ناوچەییەکان لە دەستووری دەوڵەتدا دانراوە، و بە بڕیاری تاکلایەنەی حکوومەتی ناوەند گۆڕانکاری تێدا ناکرێت.\nیاسای فیدڕاڵی لە ئاستی جیهانیدا بەربڵاوە و هەشت لە گەورەترین وڵاتانی جیهان حکوومەتی فیدراڵییان هەیە. نزیکترین وڵات لە جێبەجێکردنی ئەم سیستەمە فیدراڵییە لەسەر ئاستی عەرەبی ئیماڕاتی عەرەبی یەکگرتوو و عێراقە، لە ئاستی جیهانیشدا ویلایەتە یەکگرتووەکانی ئەمریکایە.\nنووسینەکانی دوو چاودێری سیاسیی ئینگلیزی (ئەلبێرت دیزی و جەیمس پرایس) کاریگەری گەورەیان لەسەر سەرەتاکانی فیدراڵیزم هەبووە. دیزی دوو مەرجی بۆ پێکهێنانی دەوڵەتی فیدراڵی داناوە، یەکەمیان بوونی چەند دەوڵەتێکە کە "لە نزیکەوە پەیوەندی ناوچەیی، مێژوویی، نەتەوەیی یان پەیوەندی هاوشێوەیان هەیە" بۆ ئەوەی بتوانن لەبەرچاوی دانیشتوانەکەیان هەڵگری ناسنامەیەکی نەتەوەیی هاوبەش بن. مەرجی دووەم ئەوەیە کە "خواستی نەتەوەیی بۆ یەکیەتی نەتەوەیی هەبێت و و سووربن لەسەر پاراستنی سەربەخۆیی هەموو دەوڵەتێک لە یەکیەتییەکەدا".\nیەکێک لە تایبەتمەندییە بنەڕەتییەکانی فیدراڵی دابەشکردنی دەسەڵاتەکانە، پڕۆفیسۆر کەی.ئێس.ویر کورتەیەکی کارێکی کلاسیکی لەسەر بابەتی حکوومەتی فیدڕاڵی باس دەکات و دەڵێت: "ئایا سیستمی حکوومەت ڕەنگدانەوەی دابەشبوونێکی بەرچاوی دەسەڵاتەکانی نێوان ناوەند و ناوچەکانە و هەریەک لەوان پشت بە یەکتری دەبەستن و متمانە و کاری هاوبەشیان پێکەوە هەیە؟".\nئەنجامی سەرەکی دابەشبوونی دەسەڵاتەکان نەبوونی توانای هیچ کام لە حکوومەتەکانی (ناوەند-هەرێمەکان)ـە بۆ پیادەکردنی هەمان ئەو دەسەڵاتە لە چوارچێوەی حکوومەتێکی نافیدراڵیدا.\nدەستوور لە سیستمی فیدراڵیدا ئەو دەسەڵاتە باڵایە کە دەوڵەت دەسەڵاتەکانی لێ وەردەگرێت، هەروەها گرنگە کە دەسەڵاتی دادوەری سەربەخۆبێت بۆ هەڵوەشاندنەوەی هەر یاسایەک کە لەگەڵ دەستووردا نەگونجێت.\nنموونەی وڵاتانی فیدراڵی\nئەرجەنتین ٢٣ هەرێم\nئوستوڕالیا ٦ ویلایەت\nنەمسا ٩ لاندەر\nبەلجیکا دوو ناوچەی زمان جیاواز\nبۆسنە و هەرسک ٢ یەکەی بەڕێوبەری کە یەکێکیان فیدراڵییە\nبەڕازیل ٢٦ ویلایەت\nکەنەدا ١٠ هەرێم\nدوورگەکانی قەمەر ٣ دوورگە\nئەسیوبیا ٩ هەرێم\nهیندستان ٢٨ ویلایەت\nئەڵمانیا ١٦ لاندەر\nعێراق ١ هەرێم (هەرێمی کوردستان)\nمالیزیا ١٣ ویلایەت\nمەکسیک ٣١ ویلایەت\nنەیجیریا ٣٦ ویلایەت\nپاکستان ٤ هەرێم\nڕووسیا ٢١ کۆمار، ٤٦ ئۆبلاست، ٩ کرایس، ١ خۆبەڕێوبەری، ٢ شاری فیدراڵی\nسوودان ١٨ ویلایەت\nسویسرا ٢٦ کانتۆن\nئیماڕاتی عەرەبی یەکگرتوو ٧ ئیماڕات\nویلایەتە یەکگرتووەکانی ئەمریکا ٥٠ ویلایەت\nEnrique Guillén López، JUDICIAL REVIEW IN SPAIN: THE CONSTITUTIONAL COURT, 41 Loyola of Los Angeles Law Review 541, 544 (2008). نسخة محفوظة 11 أكتوبر 2009 على موقع واي باك مشين.\nFederal structure of Russia, Article 65 of Russian Constitution\nبابه‌ته په‌یوه‌ندیداره‌كان به : سیستمی فیدراڵی


کوردیپێدیا - لە رۆژانی جەژن 50 هەزار گەشتیار چوونەتە سلێمانی و هەڵەبجە\nزانیارییەکان لە هەردوو باری بابەتی و زمانەوانیدا پوخت و پۆلێن دەکەین و بەشێوازێکی سەردەمییانە دەیانخەینە بەردەست!\n📅 ئەمڕۆ 31-05 لە مێژوودا ▾\n📅 31 May\n* دامەزراندنی چەند کارمەندی تایبەت بەخۆیەوە، تا بەردەوام ناوەڕۆکی کوردیپێدیا باشتر بکرێت. | 📕 پەڕتووکخانەگەورەترین و پۆلێنکراوترین پەڕتووکخانەی دیجیتاڵی کوردی! - (10,959) پەڕتووک | |\n- لە ئەشکەوتی لادێی گولبیش لە گوندی ئاکیۆڵ لە ناوچەی کەربۆرانی مێردین ژمارەیەکی زۆر ئێسک و پروسکی مرۆڤ دۆزرایەوە. بەپێی زانیارییە سەرەتاییەکان مەزەندە دەکرێت ئێسک و پروسکەکان هی ئەو کەسانە بن، کە لە ساڵانی 1990کاندا لەلایەن دەزگای هەواڵگریی جەندرمە و بەرەنگاربوونەوەی تیرۆر (ژیتەم - JÎTEM) رفێنراون و دواتر کۆمەڵکوژکراون.(بڕوانە فایلی پەیوەندیدار)\n- شەوی رابردوو، هێزەکانی پۆلیسی دەوڵەتی تورک هەڵیانکوتایە سەر بارەگای هەدەپە لە ئێلح و عومەر کوتلو و فاتمە ئالبای هاوسەرۆکانی هەد\nتورک لە چیای لینکیان کە کوڕ و باوکێکی تیرۆرکرد\n👫 سەربەست مەحمود\nسەربەست مەحموود ناوی تەواوی (سیروان مەحموود فەتاح)ە، ساڵی 1974 لە گوندی (مۆریاس) ی سەر بە پارێزگای سلێمانی لەدایک بووە. لە بنەماڵەو خێزانێکی شۆڕشگێڕ و وڵاتپارێز پەروەردەکراوە، شەهید سەربەست خوێندنی سەرەتایی لە گوندی (مۆریاس) و هەردوو قۆناخی ناوەندی و دواناوەندی لە شاری سلێمانی تەواو کردووە.\nهەر لە تەمەنی خوێندنی دواناوەندیدا دەست دەکات بە خوێندنەوەی گۆڤار و رۆژنامەو پەرتووکە جیاجیاکان. ساڵی 1991 دەبێتە قوتابی بەشی کوردی کۆلێژی ئادابی زانکۆی سەلاحەدین و ساڵی 1995 بە پلەیەکی زۆر باش خوێندنی زانکۆ\n👫 عەزیز محەمەد\nسکرتێری حیزبی شیوعی ئێڕاقی و وەرگری خەڵاتی لینین.\nلە 31-03-1924 لە گوندی (بێرکۆت)ی نزیک شاری هەولێر لە دایک بووە، باوکی کوردێکی هەژاری جوتیاری گوندی (بێرکۆت) بووە، دایکی کچە مەلا بووە و لە ناوچەکانی وان و باش قەلاوە هاتۆتە هەولێر، دایکی خەڵکی باکووری کوردستان بووە.\nعەزیز محەمەد لە تەمەنێکی زۆر بچووکدا لەگەڵ دایکیدا دێنە شاری هەولێر و باوکی و دایکی بۆ هەتاهەتایە بەجێیدەهێڵن. لە مزگەوتی (ابوبکر) فێری قورئان خوێندن دەبێت و لە پیرزین و شاوەیس و بەحرکە دەرسی فەقێی دەخوێنێت، بەڵام دواتر واز لە خوێند\n👫 حسێن میسری\nساڵی 1957 لە گەڕەکی شوان لە شاری کەرکوک لەدایکبووە.\nلەبەر باری سیاسی و ئابوری خێزانەکەیان نەیتوانیوە بخوێنێت، بۆیە خۆی فێری نووسین و خوێندنەوە کردووه و لە ماوەیەکی زۆر کەمدا بووەتە خوێنەرێکی زۆر باشی دەقە شانۆییە عەرەبی و بیانییەکان، زمانی عەرەبی، تورکی، هیندی بەباشی زانیوە.\nساڵی 1977 کە بۆ خوێندنی کۆرسی شانۆیی دەچێتە میسرو لە گەڕانەوەی نازناوی میسری وەردەگرێت.\nساڵی 1973 بۆ یەکەمجار لە شاری موسڵ لە شانۆیی (من الزی قتل الوحش) وەکو ئەکتەر بەشداری کردووە، لە نووسینی عەلی سالم و عەدنان جویدجاتی\n📊 بابەت 373,933 | وێنە 58,930 | پەڕتووک PDF 10,959 | فایلی پەیوەندیدار 42,267 | 📼 ڤیدیۆ 167 | 🗄 سەرچاوەکان 14,548 |\n📊 لە رۆژانی جەژن 50 هەزار گەشتیار چوونەتە سلێمانی و هەڵەبجە | 🏷 پۆل: ئامار و راپرسی | زمانی بابەت: 🏳 کوردیی ناوەڕاست | 👁🗨\nلە رۆژانی جەژن 50 هەزار گەشتیار چوونەتە سلێمانی و هەڵەبجە\nلە رۆژانی جەژنی رەمەزان نزیکەی 50 هەزار گەشتیار روویان لە شوێنە گەشتیارییەکانی سلێمانیسلێمانی و هەڵەبجەهەڵەبجە کردووە و بەگوتەی بەڕێوەبەری گشتی گەشتوگوزاری سلێمانی کاریگەریی زۆری هەبووە لە بووژانەوەی هۆتێل، مۆتێل، مارکێت، مۆڵ و رێستورانتەکانی ئەو پارێزگایە.\nبەهۆی داخرانی رێگاکانی موسڵ-هەولێر و کەرکووک-هەولێر، بەشێکی زۆری ئەو گەشتیارانەی لە باشوور و ناوەڕاستی عێراق سەردانی هەرێمی کوردستان دەکەن روویان لە ناوچە گەشتیارییەکانی پارێزگای سلێمانی کردووە. هاوینەهەواری ئەحمەدئاوا لە پارێزگای هەڵەبجە و دووکان لە پارێزگای سلێمانی زۆرترین گەشتیاریان بۆ خۆیان راکێشاوە.\nعەلی رەئووف بەڕێوەبەری گشتی گەشتوگوزاری سلێمانی بە رووداوی راگەیاند: لە دوو رۆژی کۆتایی رەمەزان و دوو رۆژی یەکەمی جەژندا، نزیکە 50 هەزار گەشتیار هاتوونەتە سنووری پارێزگای سلێمانی و سەردانی ناوچە گەشتیارییەکانیان کردووە.\nبەگوتەی بەڕێوەبەری گشتی گەشتوگوزاری سلێمانی، لە رۆژانی جەژن پێنج لیژنەیان بۆ پێشوازی لە گەشتیاران پێکهێناوە و تاوەکو ئێستا لە پارێزگای سلێمانی هیچ حاڵەتێکی نەخوازراو تۆمار نەکراوە. بەگشتی هاتنی ئەو ژمارە زۆرە لە گەشتیاران بۆ سلێمانی بووتە هۆی بووژانەوەی هۆتێل، مۆتێل، مارکێت، مۆڵ و رێستورانتەکانی ئەو پارێزگایە.\n 📡 ماڵپەڕ | 🏳 کوردیی ناوەڕاست | ماڵپەری رووداو - 17-06-2018\n🏷 پۆل: 📊 ئامار و راپرسی\n📅 رۆژی دەرچوون: 17-06-2018\n📈 جۆری ئامار و راپرسی: 🏕 گەشتوگوزار\n🏙 شار و شارۆچکەکان: ⚪ هەڵەبجە\n✨ کوالیتیی بابەت: 93% ✔\n➕ ئەم بابەتە لەلایەن: (هاوڕێ باخەوان)ەوە لە: Jun 17 2018 2:08PM تۆمارکراوە\n👌 ئەم بابەتە لەلایەن: (بەناز جۆڵا)ەوە لە: Jun 17 2018 11:17PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (بەناز جۆڵا)ەوە لە: Jun 17 2018 11:17PM باشترکراوە\n👁 ئەم بابەتە 755 جار بینراوە\n1. 👁 17-06-2018\nKurdipedia.org (2008 - 2020) version: 12.05


16:34 - 3 رەزبەر 2720\nكۆمێتەی گشتیی حیزبی دیمۆكراتی كوردستانی ئێران لە وڵاتی سوئێد بەبۆنەی ٢٨ــەمین ساڵیادی شەهیدانی میكۆنوس، چالاكییەكی ئانڵاینی بەڕێوە برد كە تێیدا نووسەر و توێژەر دوکتور"هاشم ئەحمەدزادە" گفتوگۆیەكی ئەكادیمی لەبارەی كتێبەكەی دوکتور "سادق شەڕەفكەندیـ"ـیەوە پێشكەش كرد.\nئەو وێبینارە لەژێر ناوی: "مێژوونووسی و مێژوو، ئاوڕێک لە كورتەمێژووی بزووتنەوە نەتەوایەتییەكانی كورد لە دوکتور "سادق شەڕەفكەندی" لەلایەن بەشی ڕاگەیاندنی كۆمیتەی حیزبی دێموکرات لە سوئێد بەڕێوە چوو.\nسەرەتای ئەوە وێبنارە بە سروودی "نەتەوەیی ئەی ڕەقیب" و ڕاگرتنی ساتێک بێدەنگی بۆ گیانی شەهیدانی گەل و حیزب دەستی پێكرد.\nسەرەتا "ئەحمەدزادە" لە بواری تیئۆری باسی ئەو کتێبەی کرد. ناوبراو لەبارەی چەمكی مێژوو و باری زانستیی مێژوو ئاماژەی بەوە كرد مێژوو پێوەندییەكی ڕاستەوخۆی هەیە بەوەی كێ و كەی و چۆن و لە كام ڕەهەندەوە دەینووسێتەوە و ڕوونی كردەوە كە ئەگەر مێژووی كورد شێوابی، هەڵەی مێژوونووسە و نەک كورد خۆی.\nدواتر "ئەحمەدزادە" بەگرینگەوە باسی لەو كتێبەی دوکتور سادق شەڕەفكەندی كرد كە ٤٠ ساڵ لەمەوبەر نوووسراوە و تێیدا باس لە مێژوو و پاشخانەكانی دیرۆكی كوردی لە شۆڕشی نەتەوەیی لە سەرجەم بەشەكانی كوردستان كردووە؛ تەنیا بۆ ئەوەی بۆشاییەک بۆ خوێنەری كورد پڕ بكاتەوە كە مەبەستی سەرەكیی دوکتور سادق ئەوە بووە كورد هەرچی زیاتر ئاگاداری ڕابردووی خۆی بی.\nباسی دیکە چوونەناو شۆڕشەكانی كورد بوو كە دوکتور سادق باسی كردوون و لێرەدا دوکتور "هاشم" بەوردی شی كردەوە لەوەی كورد و شۆڕشەكانی هەمیشە ڕەوایەتیی نەتەوەیییان هەبووە لەوەی كردوویانە، بەڵام ئەوەی كێ ئەو مێژووە دەنووسێتەوە ڕەنگە كاریگەریی گرینگی هەبوو بی لەوەی ئاراستەی مێژوومان بەرەو كوێ دەچی.\nلە کۆتاییدا دکتور "ئەحمەدزادە" باسی لە كەموكوڕییەک كرد لەوەی کە كورد ئاگاداری مێژووی خۆی نییە و ئەم خاڵە وای كردووە كەمتر لە هێزی ئێستا و ڕابردووی خۆمان تێبگەین.\nوێبنارەكە بە پرسیار و وەڵامی بەشداران کۆتایی پێهات.


هەڵوێستی بزووتنەوەی ئیسلامی لەسەر سەردانی شاندی حکومەت بۆ بەغدا و تاران\nYou are at:Home»تەوەر»هەواڵ»تایبه‌ت»هەڵوێستی بزووتنەوەی ئیسلامی لەسەر سەردانی شاندی حکومەت بۆ بەغدا و تاران\nBy nuche.net on\t 2018/01/22 تایبه‌ت, کوردستان, گرنگ, وتار\nگوتەبێژی فەرمی بزووتنەوەی ئیسلامی کوردستان رایدەگەیەنێت، هاتنە سەرخەتی ئێران، باردۆخەکە بەرەو هێورکردنەوە دەبات، چونکە کاریگەری بەسەر ئەو نوخبە دەسەڵاتدارەی بەغدا هەیە. دەشڵێت “ئەم بابەتە نابێ بخرێتە ناو موزایەداتی سیاسی و ململانێی حزبایەتییەوە”.\nرۆژی شه‌ممه ٢٠-١-٢٠١٨، شاندێكی حكومه‌تی هه‌رێمی كوردستان به سه‌رۆكایه‌تی نێچیرڤان بارزانی، سه‌رۆكی حكومه‌ت گەیشتە به‌غدا و دوای دیدار لە گەڵ حەیدەر عەبادی، سەرۆکوەزیرانی عێراق، به‌ره‌و تارانی پایته‌ختی كۆماری ئیسلامی ئیران به‌رێكه‌وتن؛ له ئێران له‌گه‌ڵ حه‌سه‌ن روحانی، سه‌رۆككۆمار و چەند بەرپرسێکی باڵای ئەو وڵاتە كۆبوونه‌وه.\nلەلێدوانێکی تایبەت بە نوچەنێت، کامیل مەحموود، گوتەبێژی فەرمی بزووتنەوەی ئیسلامی کودستان، لەبارەی سەردانی شاندی حکومەتی هەرێم بۆ بەغدا و تاران رایگەیاند: سەردانی ئەو شاندە بۆ ئێران، کە کاریگەری لە سەر بەغدا و هەرێمیش هەیە، ئەم سەردانانە بە لای ئێمەوە ئەرێنییە و هەنگاو نانە بە ئاراستەی چارەسەر کردنی کێشەکانی نێوان هەولێر و بەغدا، هەروەها هاتنە سەرخەتی ئێران، باردۆخەکە بەرەو هێورکردنەوە دەبات، چونکە کاریگەری بەسەر ئەو نوخبە دەسەڵاتدارەی بەغدا هەیە.\nکامیل مەحموود دەڵێت “ئەوەی، کە ئێستا هەیە پەیوەندی بە ژیانی خەڵک و قەوارەی سیاسی هەرێمی کوردستانەوە هەیە و بەدەرە لەوەی ئێمە ئۆپۆزسیۆن بین یان نا، بەڵکو هەموومان دەبێ لە گەیشتن بە چارەسەر هاوکاری ئەو پەیوەندییە دیپلۆماسیانە بین و ئێمە پشتگیری هەر هەنگاوێک دەکەین، بەتایبەتی کێشە و قەیرانی دارایی لە هەرێمی کوردستان چارەسەر بکات”. هەروەها “ئەمە بابەتێک نییە کە بخرێتە ناو موزایەداتی سیاسی و ململانێی حزبایەتییەوە”.\nگوتەبێژی بزووتنەوەی ئیسلامی، ئێمە دەسەڵاتی کوردی بە دەسەڵاتێکی شکستخواردوو دەزانێ و دەڵێت، بەڵام لەم بارەوە ئەمانە دەخەینە لاوە، کە هەنگاو هەڵبگیردرێ لە گەڵ وڵاتانی دەوروبەر و بەغدا وتووێژ بکرێ، ئێمە پشتیوانی هەر وتووێژێکین بۆ چارەسەر کردنی کێشەکانی نێوانی هەولێر و بەغدا.


ھەموو شێوەكانی خەباتی حیزبی دێموكراتی كوردستانی ئێران رەوا و بەرحەقە (عەبدۆڵڵا وەیسی)\nزایینی: ٠٦-١٠-٢٠١٤ - هەتاوی: ١٣٩٣/٠٧/١٤ - ١٥:٤٥ تاران قه‌باره‌ی فۆنت:\nخەبات و بەرخۆدانی كورد بە گشتی و كوردانی رۆژھەڵاتی كوردستان بە تایبەتی ھیچ كاتێك بە پێی ویستی كوردەكان نەبووە و كوردەكان و حیزبە سیاسیەكانی رۆژھەڵاتی كوردستان و بە تایبەتی حیزبی دایك، واتە حیزبی دێموكراتی كوردستانی ئێران ھەمێشە باوەڕیان بە چارەسەری ئاشتیانەی پرسی كورد لە رێگای دیالۆگ و وتووێژ لە گەڵ دەسەڵاتدارانی ئێران بووە و لەو پێناوەدا گەلی كورد و حیزبی دێموكرات گەورەترین قوربانیان داوە.\nبە درێژایی مێژووی بزاڤی رزگاریخوازانەی كورد لە كوردستانی ئێران و بگرە لە سەردەمی میرنشینەكانی كورد، كوردەكان بەداخەوە ھەمیشە بە سیاسەتی وتووێژ لە ناو بردراون و رێبەرانی جۆڵانەوەكانی كورد بوون بە قوربانی پیلانەكانی داگیركەرانی كوردستان.\nلە مێژووی نەتەوەی كورد لە رۆژھەڵاتی كوردستان، لە سەردەمی میرنشینەكانی كورد، ئەمیرخانی لەپ زێرین لە قەڵای دمدم‌دا ھەر بە سیاسەتی وتووێژ لەناو بردرا و پاشان ئەو سیاسەتە لەلایەن دەسەڵاتدارانی زاڵ بە سەر ئێران وەك سیاسەتی فەرمی ھەموو حكوومەتەكانی زاڵ بە سەر كوردستاندا بەرێوە چووە. ھەر لە چوارچێوەی ئەو سیاسەتە نگریسەی حاكمانی زاڵ بە سەر نەتەوەی كوردەوە كە دەیبینن لە سەردەمی جۆڵانەوەی سمكۆی شكاك‌دا دوو جار ناوبراو بە ھۆی وتووێژ دەكەوێتە بەر تیرۆری دەسەڵاتدارانی ئێران كە لە جاری یەكەم‌دا برایی سمكۆ بە ناوی عەلی خان شەھید دەبێت و لە جاری دووھەم‌دا كە بە بیانوی وتووێژ ناوبراو بانگی شاری شنۆ دەكەن، لەو شارەدا بە دەستی دەسەڵاتدارانی ئەو كاتی ئێران تیرۆر دەكرێت.\nبە داخەوە ئەو سیاسەتە لە بەڕگەكانی دیكەدا دیسان دووپات و سەد‌پات دەبێتەوە و لە سەردەمی كۆماری كوردستان لە ساڵی 1945 زایینی و لە كاتێكدا كە پێشەوا قازی محەممەد بە مەبەستی وتووێژ لەگەڵ دەسەڵاتدارانی رێژیمی شای ئێران دەچێتە لای ئەوان، پێشەوا دەستبەسەر و پاشان لە دادگایەكی نمایشی‌دا حووكمی سێدارە بە سەریدا دەسەپێنرێت و دواتر لە شاری مھاباد لە سێدارە دەدرێت.\nپاش ئەو قۆناغە و لە سەردەمی خەباتی چەەكداری ساڵانی 46 و 47 دا، بەپێی ھێندێك بەڵگە، سۆلیمانی موعینی و مەلا ئاوارە ھەر بە سیاسەتی وتووێژ، شەھید دەكرێن. ئەو سیاسەتە نگریسەی كاربدەستانی سیاسی ئێران لە ھەمبەر نەتەوەی كورد لە رووی ئاگاھی بووە لە راستیدا دەوڵەتەكان بەو كارە زەربەی زۆر كاریگەریان لە سەر جەستەی بزاڤی دێموكراسی خوازی كورد داوە كە تا ئەمرۆش پێوەی دیارە.\nلە سەردەمی سەرھڵدان و راپەڕینی ساڵی 1357ی ھەتاویدا و لەو دەرفەتە مێژوویە كە كوردەكان زۆرترین قوربانیان بۆ بە دێموكراتیزە كردنی ئێران دابوو و دەدەن، حیزبی دێموكراتی كوردستانی ئێران وەك یەكەم ھێزی كاریگەر لە سەرتاسەری كوردستان، زۆر ھەوڵیان‌دا كە لە رێگای دیالۆگ و وتووێژ پرسی كورد بە ئەنجامێكی دڵخواز بگەینن و ھەر لە رۆژانی یەكەمی ھاتنە سەر كاری كۆماری ئیسلامیی ئێراندا، گەلی كورد بە رێبەرایەتی شەھیدی سەركردە دوكتور قاسملوو و ھەیئەتی نۆێنەرایەتی گەلی كورد، سەردانی خۆمەینی و تارانیان كرد و زۆر ھەوڵیاندا كە رێژیمی تازە بە دانی مافی نەتەوەیی بە كوردستان رازی بكەن. بەڵام بەداخەوە ئەنجامی ئەو ھەموو ھەوڵە، بە ھێرشی كۆماری ئیسلامیی ئێران بۆ سەر كوردستان و دانی فەرمانی جیھادی خۆمەینی بە دژی گەلی كورد كە لەو فەرمانەدا ماڵ و نامووس و شەرەفی كوردەكان بە حەلال زانرا بوو! ئەوە بوو كە گەلی كورد و حیزبەكانی كوردستانی رۆژھەڵات بە ناچاری شەڕێكی بەرگری و رەوایان لە ھەمبەر ئەو ھێرشەدا ئەنجام‌دا كە بە شەڕی بەرگری رەوا ناسراوە.\nبەڵام ئەوەی كە جێگای سەرنجە ھەر ئەوكات و لە گەرمەی شەڕدا رێبەری زانا كاك دوكتور قاسملوو بە دەیان جار وتی كە: "رێگا چارەی پرسی كورد، نیزامی نییە و وتووێژە". لە راستیدا ئەو پەیامەی رێبەری گەورە قاسملوو زۆر بە واقیع بینی بوو و شەھید دوكتور قاسملوو بە باشی دەیزانی كە دەبێت رۆژێك لە رێگای وتووێژ ئەو پرسە چارەسەر بكرێت كە لە دوای‌دا گیانی خۆی ھەر لە راستای ئەو باوەڕە ئینسانیەدا پێشكەش كرد و لە كاتێكدا كە لەگەڵ شاندی نۆێنەرایەتی كۆماری ئیسلامی ئێران خەریكی وتوێژ بوو بە دەستی ئەو رێژیمە تیرۆریستە شەھید كرا.\nپاش كاك دوكتور قاسملوو، یار و قوتابی بەوەجی ئەو رێبازە واتە كاك دوكتور شەرەفكەندی رێبازی قاسملووی وەك گلێنەی چاوانی پاراست و دەستی بە خەباتێكی بێ وچان بۆ رۆخاندنی كۆماری ئیسلامی ئێران كرد كە لە دوایی‌دا بەداخەوە ئەو رێبەرە لێھاتوویەش وەك رێبەری كاك دوكتور قاسملوو بە دەستی تیرۆریستانی دەوڵەتی ئێران شەھید كرا كە ئەگەرچی خۆێنی كاك دوكتور شەرەفكەندی وەك رێبەری زانا قاسملوو بە فیڕۆ نەچوو و تیرۆریستان دادگایی كران.\nبە سەرنجدان بەو مێژوویە بۆ ئێمەی كورد بە راشكاوی دەردەكەوێت كە ھیچ رێژیمێك و ھێزەكانی سەرتاسەری دژبەری كۆماری ئیسلامی ئێران حازر نین كە مافی نەتەوەی كورد قەبوول بكەن و ئەوانیش لە قاڵێبێكی دیكەدا دژبەری گەلی كورد لە رۆژھەڵاتی كوردستانن.\nئەگەر ئێمە بە چاوێكی كراوە تەماشای ئەو مێژوویە و ئەو ئۆپۆزیسیونی كۆماری ئیسلامی ئێران بكەین، دەبێت لە ھەموو شێوەكانی خەباتی رەوا كەڵك وەرگرین و خۆمان وەك ھێزێكی بە ھێز كە ھەبوونمان ھەیە و دۆنیا نەتوانێت ئێمە ئینكار بكات نیشان بدەین. بێ شك و گۆمان رۆژھەڵاتی نێوەراست شۆێنی ئەمری واقیعە و ھەر ھێزێك كە بتوانێ خۆی وەك ھێزێكی گرج و گۆڵ نیشان بدات، لەلایەن جیھانەوە پشتیوانی لێ دەكرێت. كە وایە ئێمەی كورد و بە تایبەتی حیزبیی دێموكراتی كوردستانی ئێران، وەك ھێزێكی بەربڵاوی ھەموو كوردستانی ئێران دەبێت دەرفەتەكان بە قازانجی گەلی كورد تەواو بكەین كە بێ گۆمان لەو قۆناغەدا و بەر لە ھەموو شتێك یەكڕیزی ناو ماڵی كورد و خەباتی ھاوبەش پێویستی سەركی ئەو قۆناغەی مێژووییە.


پێكانى كاپتنه كورده‌كه جێگه‌ى مه‌ترسیی نییه · Kurdsport\nدەستپێک/هەواڵ/پێكانى كاپتنه كورده‌كه جێگه‌ى مه‌ترسیی نییه\nویا غه‌فورى به‌رگریكارى به‌ئه‌زموونى كورد و كاپتنى یانه‌ى ئیستقلال تاران له‌دوایین یارى یانه‌كه‌یدا دووچارى پێكان و پێكانه‌كه‌شى جێگه‌ى مه‌ترسیی نییه و به‌شدارى یارى داهاتووى یانه‌كه‌ى له‌خولى پیشه‌گه‌رانى تۆپى پێى یانه‌كانى ئێران (پڕۆ لیگ) ده‌كات.\nوریا غه‌فورى سنه‌یی له‌یارى یانه‌كه‌ى (ئیستقلال تاران) به‌رامبه‌ر به‌یانه‌ى نساجى مازه‌نده‌ران كه رۆژى 23ى ته‌مموزى 2010 له‌یاریگاى ئازادى و له‌هه‌فته‌ى 26ى خولى پیشه‌گه‌رانى تۆپى پێى یانه‌كانى ئێران 1-1 یه‌كسانبوون، له‌كۆتایی نیوه‌ى یه‌كه‌مى یارییه‌كه‌دا دووچارى پێكان هات و برایه ده‌ره‌وه‌ى یارییه‌كه، دواتر له‌نیوه‌ى دووه‌مدا تا كۆتایی به‌شدارى یارییه‌كه‌ى كرد، پێكانه‌كه‌ى بووه جێگه‌ى دڵه‌ڕاوكێى و دڵته‌نگى یانه‌كه‌ى كه مه‌ترسیدار بێت و نه‌توانێ له‌یارییه‌كانى داهاتوویاندا چیتر سه‌ركردایه‌تى یانه‌كه‌ى بكات، به‌ڵام رۆژێك دواى یارییه‌كه و پاش ئه‌نجامدانى پشكنین، پزیشكه‌كان دڵنیایی ئه‌وه‌یاندا كه پێكانه‌كه‌ى جێگه‌ى مه‌ترسیی نییه.\nبه‌پێى رێنمایی تیمى پزیشكى و به‌سه‌رپه‌رشتى كاستى راهێنه‌ریی یانه‌كه‌شى، وریا غه‌فورى به‌رگریكار و كاپتنى یانه‌ى ئیستقلال-ى شین پۆش ده‌ستى به‌مه‌شقى به‌رزكردنه‌وه‌ى ئاسن كرد و له‌ئێستادا هیچ كێشه‌یه‌كى نییه و بۆ یارى داهاتووى یانه‌كه‌ى له‌پڕۆ لیگى یانه‌كانى ئێرانى وه‌رزى 2019-2020 به‌رامبه‌ر به‌یانه‌ى پارس جنوبى جه‌م ده‌توانێ یارى بكات كه یارییه‌كى هه‌فته‌ى دواخراوى هه‌فته‌ى 23ى خوله‌كه‌یه و رۆژى 27-7-2020 به‌ڕێوه‌ده‌چێت.\nئاگاداری گۆڕانكاریەكانی چامپیۆنس لیگ ببە


یادەوەرییەكانی كۆڵانێكی خاپووركراو » DidiMn\nسەرەتا / چیرۆک/کتێب / یادەوەرییەكانی كۆڵانێكی خاپووركراو\nڕووخانی پردە بچكۆلەكە و پڕكردنەوەی ئەو شیوە دوورودرێژەی، ماڵەكانی گەڕەكی دەكرد بە دوو بەشەوە، هەموو گەڕانەوەیەكی بۆ شوێنەكانی ڕابردوو لە لا ئاڵۆز كردبوو. هاتنی كۆمەڵێك ماڵی دەوڵەمەند بۆ ئەو گەڕەكە و بونیادنانی چەندین خانووی نوێ لە شوێنی خانووە كۆنەكان لە لایەكەوە و جێدەستی پڕۆژە خزمەتگوزارییەكان لە لایەكی دیكەوە، بە تەواوی سیمای شوێنەكانی لە یادەوەریی ئەودا كاڵ كردبووەوە.\nئەو هەرگیز نەدەگەیشتە ئەو بڕوایەی شەقامە قیرتاوكراوەكەی ئێستای گەڕەكی، لە كۆڵانە چاڵوچۆڵەكەی شوێنی یاریكردنی مناڵیی پێ باشتر بێت! هەرگیز تەماشاكردنی چۆلەكەیەكی سەر ستارەی نەتركراوی ئێستای لا جوانتر نەبوو، لەو چۆلەكەیەی كە جاران بەسەر گوێسەبانەی خانووە قوڕەكانەوە دەیبینی!\nلە چاوگێڕانێكی خێرادا بە تەواوی هەستی كرد، یادەوەرییەكانی بوون بە ژێر شەقامی قیرتاوكراو و خانووە بەرز و خۆشەكانەوە. ئەم گەڕانەوەیەی بە هەمان شێوەی كەسێك دەهاتە بەرچاو، كاتێك دەگەڕێتەوە سەر گەڕەكێكی خاپووركراو. هیچ جیاوازییەكی لە نێوان بونیادنان و خاپووركردندا نەدەبینییەوە. ئەگەر خاپووركردن لەگەڵ خۆیدا ڕوانین و یادەوەرییەكان زیندەبەچاڵ بكات، ئەوا بە هەمان شێوە زۆر جار بونیادنانیش هەمان كار بە ئاكام دەگەیەنێت! ناكرێت بە هیچ شێوەیەك ڕاكردن بەسەر پردێكی بچووك و لەرزۆكدا، هەمان هەستی ڕاكردنمان بەسەر شەقامێكی قیرتاوكراودا بداتێ، مەحاڵە هاژەی ڕۆیشتنی ئاوی شیوەكە، لە وڕەوڕ و دەنگەدەنگی ئۆتۆمبێلی سەر شەقامە قیرتاوكراوەكە خۆشتر نەبێت!\nدوای ئەوەی لە تەماشاكردنێكی بەپەلەدا چەند ڕوانینێكی بە بیری خۆیدا هێنا، بە نیازی شكاندنی ئەو سەرسامبوونەی ئارەزووی پرسیاركردن لە مێشكیدا دنەی دەدا، بەڵام پرسیار لە كێ بكات؟ زۆربەی ئەو كەسانەی ئێستا لەم گەڕەكەدا نیشتەجێن، ڕەنگە ئەم نەیانناسێت و ئەوانەشی ماونەتەوە لە ئێستادا ئەم هیچ پەیوەندییەكی پێیانەوە نەماوە. هەر بۆیە بە خێرایی گەیشتە ئەو بڕوایەی بیرۆكەی پرسیاركردن لە مێشكی خۆی دەربكات و پرسیار لە هیچ كەسێك نەكات.\nدەربارەی چی پرسیار بكات؟ هەموو شتێك بە ڕوونی لە بەرچاوە و ئەو گۆڕانكارییە گەورەیەی بە سیمای شوێنەكانەوە دیارە، بە تەواوی وەڵامی پرسیارەكانیان لە نێو خۆیاندا هەڵگرتووە.\nلە چاوگێڕانێكی خێرادا هەستی بە دابڕانێكی گەورە دەكرد، لە نێوان خۆی و ئەو گەڕەكەی چەندین ساڵی تەمەنی تێدا بردبووە سەر. گۆڕانكارییەكان ماوەی ئەوەیان نەدەدا بە دەزوولەیەكیش خۆی بە شوێنێكی بچووكی ئەو گەڕەكەوە گرێ بدات!\nهەر لە سەرەتاوە و ئەو كاتەی بۆ یەكەمین جار دوای چەندین ساڵ دابڕان، تەماشای سەرسووچی كۆڵانەكەی كرد، هەستی دەكرد ناتەواوییەك لە دیمەنی كۆڵانەكەدا دێتە بەرچاوی. سەرەتا پەی بەو ناتەواوییە نەبرد، بەڵام دواتر بیری كەوتەوە كە عەمودە خوارەكەی سەرسووچی كۆڵانەكە لابراوە و لە جێگەی ئەو عەمودێكی نوێی لێ دانراوە. ئەو دیمەنەش چەندین یادەوەریی لە نێو خۆیدا دەسڕییەوە. ئێستاش بە باشی لە بیریەتی، لە شەوێكی باراناویدا كوڕە سەرخۆشەكەی ماڵی مام سمایلی دراوسێیان بە سەیارەیەكەوە بە خێرایی خۆی بەو عەمودەدا كێشابوو. بۆ بەیانی ئەم كاتێك چووبوو بۆ قوتابخانە، ئەو كاتە بە ڕووداوەكەی زانیبوو، چونكە ئەو لە كاتی ڕووداوەكەدا نوستبوو. هەر كەسێك تەماشای سەیارەكەی بكردایە پێی سەیر دەبوو ئەو كەسەی لە نێو سەیارەكەدا بووە، لە كاتی ئەو ڕووداوەدا هیچی لێ نەهاتبێت!\nئەم سەرسووڕمانی خۆی دەربارەی ئەو ڕووداوە و بە زیندوویی مانەوەی كوڕەكەی مام سمایلی بە ڕستەیەكی دایكی دەڕەواندەوە كە دەیگوت ”دیارە ئەو كوڕە ئەجەلی نەهاتووە!“ هەر كاتێك عەمودە خوارەكەی ببینیایە، وێنەی كوڕەكەی مام سمایلی دەهاتەوە بەرچاو و هەر كاتێكیش كوڕەكەی دەبینی، عەمودە خوارەكەی بیر دەكەوتەوە. لابردنی ئەو عەمودە بە تەواوی ڕووداوەكە لە بەرچاو ون دەكات و ڕەنگە ئێستا خەڵكی گەڕەك ئەو ڕووداوەیان لە یاد نەمابێت.\nماڵی مام سمایل تووشی ڕووداوی سەیر دەبوون و خەڵكی گەڕەكیش زۆربەی كات باسی بەسەرهات و ڕووداوەكانی ماڵی مام سمایلیان دەكرد. ئەم هەندێك لەو بەسەرهاتانەی دەهاتەوە یاد، بەڵام سەرلەبەری بەسەرهاتەكانی بە تەواوی لە یاد نەمابوو. نەیدەتوانی تانوپۆی سەرجەمی كارەسات و ڕووداوە سەیرەكانی ئەو خێزانە پێكەوە گرێ بدات.\nئێوارەیەكیان كوڕێكی مام سمایل – لەو كوڕەی گەورەتر بوو كە خۆی كێشابوو بە عەمودەكەدا – بیری نەماوە لە چ شوێنێك بووە، لەگەڵ كوڕێكدا بووە بە شەڕی و دەیانگوت حەوت گوللەی ناوە بە كوڕەكەوە! كتوپڕ پۆلیس دەستگیریان كردووە و پاش ماوەیەك بە نێو گەڕەكدا بڵاو بووەوە كە بیست ساڵیان حوكم داوە. وایان دەگێڕایەوە شەش گوللەیان بەر شوێنی ئەوتۆ نەكەوتوون و ئەگەر حەوتەمین گوللەیان نەبوایە، ڕەنگە ئەو كوڕە نەمردایە. دەیانگوت گوللەی حەوتەم بەر دڵی كەوتبوو.\nكاتێك بەسەر شەقامەكەدا دەڕۆیشت و بە ئاسانی دەچووە ئەمبەر و ئەوبەری كۆڵانەكە، بە تەواوی هەستی بە نامۆبوونێكی لە ڕادەبەدەر دەكرد، چونكە جاران جگە لە دوو سێ مەتری بەردەم ماڵەكان، ئیدی ناوەڕاستی كۆڵانەكە شیوێكی پێدا دەڕۆیشت و دەبوو بۆ پەڕینەوە بگەڕایتایەتەوە سەرسووچی كۆڵانەكە و بەسەر پردە بچووكەكەدا بڕۆیشتیتایەتە ئەوبەر. قیرتاوكردنی ئەو كۆڵانە تەپوتۆزی هاوین و قوڕوچڵپاوی زستانی لە بیرەوەریی ئەودا كاڵ دەكردەوە. لە ڕۆیشتن بەسەر قیرتاوی كۆڵانەكەدا، وەك یادەوەرییەك بۆ خۆڵە وردەكەی جاران، دیمەنێكی سەرنجڕاكێشی شەوێكی – بەهار بوو یان هاوین بە باشی لە بیری نەمابوو- بیر كەوتەوە.\nئەم لەگەڵ چەند مناڵێكی هاوڕێیدا لە كۆڵانی پشتەوەی كۆڵانەكەی خۆیان یارییان دەكرد، لەناكاو قاووقیژ لە كۆڵانی خۆیانەوە بەرز بووەوە، بە ڕاكردن خۆیان گەیاندە كۆڵانەكەی خۆیان و تەماشایان كرد ئاگر لە ماڵی مام سمایلەوە بەرز دەبێتەوە. خەڵكی گەڕەك بە خێرایی خۆڵی كۆڵانەكەیان دەكردە سەتڵ و تەشت و قاپەوە و دەیانبرد و دەیانكرد بەسەر ئاگرەكەدا. ئەگەرچی ئاگرێكی گەورە لە حەوشەی ماڵی مام سمایل كەوتبووەوە، بەڵام لە ماوەیەكی كورتدا خەڵكەكە توانییان ئاگرەكە بكوژێننەوە.\nدەیانگوت دوو دەبە بەنزین بووە سووتاوە. ماڵی مام سمایل وایان دەگێڕایەوە، دەبەیەكیان كون بووە و بەنزینی لێ ڕۆیشتووە و ئەوان پێیان نەزانیوە. كوڕێكیان – ئەو كوڕەی خۆی كێشابوو بە عەمودەكەدا – ئەو شەوە لە حەوشە جگەرەی داگیرساندووە، كاتێك دەنكە شقارتەكەی بە ئاگرەوە فڕێ داوە، بەنزینە ڕژاوەكەی سەر كۆنكرێتی حەوشەكە سووتاوە و دواتر هەردوو دەبەكە گڕیان گرتووە. ئەو ڕووداوە لەوەدا دەبووە جێگەی سەرسووڕمان كە لەگەڵ ئەو ئاگرە گەورەیەدا، تەنها دە مەتر سۆندەی لوولكراوی تەنیشت دەبەكان نەبێت، هیچ شتێكی دیكە نەسووتابوو!\nئەو دوای چەند ساڵێك تێپەڕ بوون بەسەر ڕووداوەكانی گەڕەكدا، بیری لەو ڕۆژانە دەكردەوە و حیكایەتەكانی ماڵی مام سمایلی پێكەوە كۆ دەكردەوە. دەنا لە سەردەمی مناڵیدا بە پەرشوبڵاوی ڕووداوەكانی دەبیست و ئەو كاتەش زۆر گرنگی بە بەسەرهات و ڕووداوەكان نەدەدا.\nلە تەماشاكردنی سیمای ئێستای كۆڵانەكەدا، هەستی دەكرد هەموو یادەوەرییەكان لەگەڵ نوێكردنەوەی گەڕەكدا كاڵ بوونەوە و بە تەواوی بوونەتە پاشماوەیەكی خاپووركراو. ئەگەرچی بە وردی سەرنجی ئەو كەسانەی دەدا كە بەوێدا تێدەپەڕین، یان لە دەرگای ماڵەكانەوە دەهاتنە دەرەوە، بەڵام بە هیچ شێوەیەك نەیدەتوانی ڕوخساری ئەو كەسانە، بە نزیكییش بباتەوە سەر سیمای ئەو كەسانەی لە سەردەمی مناڵیی ئەودا لەو گەڕەكەدا نیشتەجێ بوون.\nلە ڕوانینێكی خێرادا وای بە خەیاڵدا هات ئەگەر یەكێكیش بدۆزێتەوە و بیناسێت، لەو بڕوایەدا نەبوو بتوانێت پێكەوەگرێدانێك لە نێوان ئێستا و مناڵیدا دروست بكات. لە بیركردنەوەیدا گەیشتە ئەوەی هەموو دیمەن و حاڵەتە هەنووكەییەكان، لەگەڵ تێپەڕبوونی كاتدا زەمینەی تایبەتی خۆیان لە دەست دەدەن و دابڕانەكان بەهەڵزنان بە كاتدا هەلومەرجی جارێكی دی ئاساییبوونەوەی پەیوەندییەكان هەڵدەوەشێننەوە. یەكدی بینینەوەی دوای دابڕانێكی زۆر، بە هیچ شێوەیەك ناگەڕێتەوە دۆخی ئاسایی، وەك ئەوەی لە ڕابردوودا هەبووە، چونكە كۆمەڵێك بەسەرهات و بابەتی باسلێنەكراو لەو دابڕانەدا بۆشاییەكی ئەوتۆ دروست دەكەن، كە پڕكردنەوەیان ماوەیەكی زۆری دەوێت.\nڕەنگە زۆر كەس بە نوێبوونەوە و گۆڕانكارییەكانی ئەو كۆڵانە ئاسوودە بن، بەڵام ئەو گۆڕانكارییانە زۆربەی یادەوەرییەكانی ڕابردووی كۆڵانەكەی لەگەڵ خۆی هەڵلووشیوە. چیدی كەس پرسیار لە هۆكاری خواربوونەوەی عەمودەكە ناكات. كێ دەزانێ لەو كۆڵانەدا پردێك هەبووە بۆ پەڕینەوە؟ كەس پرسیاری ئەو هێڵە قوڕاوییەی سەر دیواری ماڵەكانی كۆڵانەكە ناكات، كە لافاو دروستی كردبوو. ئەو نوێكردنەوەیە پرسیارەكان دەكوژێت و سەرەداوی چەندین حیكایەت لە نێو خۆیدا ون دەكات!\nسەرسووچی كۆڵانەكە هەرگیز سیمای ئەو كاتەی پێوە دیار نییە، كە بەیانییەكی زوو خەڵكی گەڕەك بە هۆی كەوتنی تەرمێكەوە لەوێدا كۆ بوونەوە. دوای چەندین ساڵیش كاتێك ئەو دەیڕوانییە سەرسووچی كۆڵانەكە، بە كتوپڕی وێنەی تەرمەكەی ئەو بەیانییەی دەهاتەوە بەرچاو.\nئەو بەیانییە كۆتایی مانگی نیسان بوو، لە بیری نەماوە سەعات چەند بوو، لە ماڵەوە هاتە دەرەوە و دەیویست بچێت بۆ قوتابخانە. كۆبوونەوەی كۆمەڵێك خەڵك بە شێوەیەكی بازنەیی، ئەوی پەلكێش كرد بۆ شوێنی كۆبوونەوەكە. ئەگەرچی تەنها بۆ ماوەی پێنج خولەك لە تەرمەكەی ڕوانی، بەڵام بۆ ماوەی چەندین ساڵ ئەو دیمەنە لە مێشكیدا چەسپی. هەموو جارێك دەیگێڕایەوە و دەیگوت: ”تەرمەكە كوڕێكی گەنج بوو، كراسێكی سپی و شەرواڵێكی ڕەشی لە بەردا بوو. پێڵاوەكانی ڕەش و گۆرەوییەكانی سپی بوون. تاكی چەپی پێڵاوەكەی لە نزیك خۆیەوە كەوتبوو. سەری بە لای ڕاستدا ئاوڕی دابووەوە و دەستی ڕاستی خستبووە سەر دڵی. بەشێكی كراسەكەی دەتگوت لە خوێن هەڵكێشراوە. دەیانگوت بە چەقۆ كوژراوە. دواتر سەیارەیەكی پۆلیس هات و تەرمەكەیان لەگەڵ خۆیان برد.“ بەپێی باسكردنی خەڵكی گەڕەك و بەدواداچوونی پۆلیس، زۆربەی بۆچوونەكان لەسەر ئەوە كۆك بوون كە ئەو كوڕە لە شوێنێكی دیكە كوژراوە و تەرمەكەیان هێناوە و لەوێدا فڕێیان داوە. ئیدی دوای ئەوە چەندین حیكایەت و بۆچوون دەربارەی هۆكار و چۆنێتیی كوشتنی ئەو كوڕە لە نێو خەڵكی گەڕەكدا سەری هەڵدا. تا چەندین مانگیش ڕوانینی نوێ دەربارەی ئەو ڕووداوە دەبیسترا. جگە لە چەند بۆچوونێكی لەخۆوە نەبێت، كەس بە تەواوی نەیزانی ئەو كوڕە لەسەر چی كوژراوە. هەندێ كەس دەیانگوت ئەوانەی ئەو كوڕەیان كوشتووە، ویستوویانە بیهێننە ئێرە و تەرمەكەی فڕێ بدەنە شیوەكەوە، بەڵام بە هۆی پەلەكردنی ئەوەی نەبادا كەسێك بیانبینێت، لە سەرسووچی كۆڵانەكە فڕێیان داوە. یەكێك دەیگوت سەروچاوی لە سەرخۆش دەچوو. هەندێكی دیكە دەیانگوت لەسەر مەسەلەی ئافرەت كوشتوویانە. ئیستاش بە تەواوی لە بیری ماوە كە لە سەروبەندی ڕووداوەكەدا، دایكی دەیگوت: ”ئەگەر دوژمنی نەبووبێت، بۆچی كوڕێكی وا گەنج دەكوژرێت!“ هەر ئەو ڕووداوەش بوو وای كرد باوكی پاش ماوەیەك بڕیاری دا ئەو گەڕەكە بەجێ بهێڵێت!\nماوەی نیو سەعات دەبوو بە كۆڵانەكەدا هاتوچۆی دەكرد و دەچووە ئەوسەری كۆڵانەكە و دەگەڕایەوە. بە هۆی كتوپڕیی هەموو ئەو گۆڕانكارییانەی بە سەرتاپای شوێنەكەوە دیار بوون، تا ئەو كاتەش بیری خانووەكەی جارانی خۆیانی نەبوو. خانووەكەی ئەمان كەوتبووە سەرسووچی ڕاستی كۆڵانەكەوە و كۆڵانێكی تەسك بە تەنیشتیانەوە بوو، هاتوچۆیەكی زۆری بەسەرەوە بوو، هەر بۆیە پردێكی بچووك لەسەر شیوەكە دروست كرابوو. كاتێك لە گەڕانەوەیدا لەوسەری كۆڵانەكەوە تەماشای سەرسووچەكەی كرد، بینیی هەردوو خانووەكەی سەرسووچی ڕاست و چەپی كۆڵانەكە لابراون و شەقامێكی فراوان لە شوێنی كۆڵانە تەسكەكە درێژ بووەتەوە. ئەمەش بە شێوەیەكی دیكە تووشی دڵتەنگیی كرد.\nلە سەرەتای سەردانەكەیدا وای بە خەیاڵدا دەهات بینینەوەی هاوڕێیەكی مناڵیی ڕەنگە زۆر دڵخۆشی بكات و بتوانێت پەیوەندییەكی پتەو لە نێوان ئێستا و ڕابردوویدا گرێ بداتەوە، بەڵام دوای ئەو ماوە كورتەی لە كۆڵانەكەدا بەسەری برد، گەیشتە ئەو بڕوایەی بە هیچ شێوەیەك ناتوانێت ئەو پەیوەندییە لە نێوان ئێستا و ڕابردوویدا دروست بكاتەوە. ڕەنگە بتوانێت لەگەڵ هاوڕێیەكیدا چەند بیرەوەرییەكی مناڵیی زیندوو بكەنەوە، بەڵام هەرگیز ناتوانێت درێژە بەو پێكەوەبوونە بدات. ئەو شوێن نەیتوانی یادەوەرییەكانی زیندوو بكاتەوە، ئیدی چۆن خەڵك دەتوانێت ئەو كارە بە ئاكام بگەیەنێت؟ ڕاستە بە بینینی ئەو شوێنانە هەندێك یادەوەریی مناڵیی بە خەیاڵیدا تێدەپەڕن و گۆڕانكارییەكان ناتوانن بە تەواوی وێنە تەڵخەكانی بیرەوەریی ئەو بسڕنەوە، بەڵام وێنەكان تەنها بە یادەوەریدا تێدەپەڕن و بە هیچ شێوەیەك نابنە پردێك بۆ بەستنەوەیەكی ڕۆحی ئەو بە شوێنەكانەوە.\nلەو خەیاڵانەدا بە كتوپڕی هەموو ئەو قسانەی بیر دەكەتەوە كە باوكی دەربارەی گوندەكەیان بۆی دەگێڕانەوە. ئەو هێشتا لە دایك نەبووبوو، باوكی گوندەكەی خۆیانی بەجێ هێشتبوو. لەو كاتەشەوە ئیدی هیچ ئیشێكی وای نەكەوتبووە گوندەكەیان تا سەردانی بكات. ئەو جگە لە وەسف و باسكردنەكانی باوكی، بە هیچ شێوەیەك گوندەكەی خۆیانی نەدیبوو. باوكی زۆربەی كات باسی دڵگیری و خۆشیی گوندەكەیانی دەكرد و پێی وابوو خۆشترین كاتی تەمەنی ئەو چەند ساڵە بووە كە لە گوندەكەی خۆیان بەسەری بردووە. كاتێك ئەو لە باوكی دەپرسی بۆچی لەو كاتەوەی بەجێی هێشتووە تەنها بۆ جارێكیش سەردانی گوندەكەیانی نەكردووەتەوە، باوكی هەموو جارێك لە وەڵامی ئەو پرسیارەدا دەیگوت: ”ئەو گوندە لە سەردەمی ئێمەدا زۆر خۆش بوو، بەڵام ئێستا گۆڕانكارییەكی گەورە بەسەر سروشت و خەڵكەكەیدا هاتووە!“ تا ئەو كاتەی تەماشاكردنی گەڕەكەكەی خۆیان، هەرگیز پێشتر لەو قسەیەی باوكی تێنەدەگەیشت دەربارەی نەگەڕانەوەی بۆ گوندەكەیان. ئەگەر ئێستا هەمان پرسیار ئاڕاستەی ئەویش بكەن دەربارەی گەڕانەوەی بۆ گەڕەكەكەیان، ئەوا جگە لە هەمان وەڵامی باوكی، ناتوانێت هیچ شتێكی تر بڵێت!\nخۆیشی بە تەواوی نەیدەزانی هۆی چییە لە كاتی چاوگێڕان بە كۆڵان و گەڕەكەكەی خۆیاندا، بە كتوپڕی هەموو ئەو بەسەرهاتانەی بیر دەكەوێتەوە كە باوكی لە كاتی خۆیدا دەربارەی گوندەكەیان دەیگێڕانەوە. باوكی زۆربەی كات وەك دروستكردنی ساتێك بۆ پێكەنین باسی خێزانێكی گوندەكەیانی دەكرد، كە پێیان دەگوتن ماڵی مام حەسەن، خۆیشی بەدەم گێڕانەوەی بەسەرهاتەكانەوە زۆر پێدەكەنی. ماڵی مام حەسەن جگە لەوەی بەسەرهاتی ژیانیان پڕ بوو لە پێكەنین و گاڵتەجاڕی، بەڵام لە سەردەمی خۆیدا ئەو شێوە تەماشاكردنەی دروست نەكردبوو.\nباوكی بەسەرهاتی زۆری دەربارەی ماڵی مام حەسەن دەگێڕایەوە، بەڵام ئەو چەند ڕووداوێكی لەو بەسەرهاتانە لە یاد مابوو. باوكی زۆر جار ئەوەی دەگێڕایەوە كە جارێك كوڕێكی مام حەسەن بە تراكتۆرێكەوە خۆی كێشاوە بە دیواری پشتەوەی ئاشی گوندەكەیاندا و ڕووخاندوویەتی. ئەگەرچی بە چەند ڕۆژێك دوای ڕووداوەكە دیوارەكەیان چاك كردبووەوە، بەڵام خەڵكی گوندەكە دوای ئەو ڕووداوە ئاشەكەیان ناو نابوو ئاشە ڕووخاوەكە. ئەگەر یەكێك دەربارەی ناوی ئەو ئاشە پرسیاری بكردایە، دەبوایە ڕووداوەكەیان بۆ بگێڕایەتەوە! هەندێ جار ڕووداوە تراژیدییەكانیش لە گێڕانەوەدا شێوەیەكی كۆمیدی وەردەگرن، ئەوەش دەگەڕێتەوە بۆ ئەو ماوەیەی كە تێدەپەڕێت بەسەر ڕووداوەكەدا، چونكە تێپەڕبوونی كات و كۆكردنەوەی بەسەرهاتەكانیان لە یەك ساتدا، وای دەكرد ئەو شێوە سەیركردنە دروست بكات. لەبەر ئەوە زۆربەی بەسەرهاتە تراژیدییەكانیش دوای چەند ساڵێك، لە كاتی گێڕانەوەیاندا دەبنە بەسەرهاتی كۆمیدی. هەر بۆیە باوكی بە پێكەنینەوە ئەوەی دەیگێڕایەوە و دەیگوت: ”ڕۆژێكیان كوڕە گەورەكەی مام حەسەن – لەو كوڕەی گەورەتر بوو كە بە تراكتۆرەكەوە خۆی كێشابوو بە دیواری ئاشەكەدا – لەسەر نۆرەئاوی زەوییە كشتوكاڵییەكەیان لەگەڵ كوڕێكی گوندەكەیان دەبێت بە شەڕیان و بێڵێك دەكێشێت بە سەریدا و دەیكوژێت. ئیدی هەڵدێت و نە خەڵكی گوندەكە و نە ماڵی مام حەسەنیش نازانن بۆ كوێ دەچێت!“\nباوكی لەگەڵ ئەوەی زۆربەی كات باسی كارەسات و نەهامەتی و برسێتیی سەردەمی مناڵیی خۆی دەكرد، بەڵام بە هەموو شێوەیەك ئەو سەردەمەی ڕابردووی لە لا خۆشتر بوو. لە كۆتایی هەموو باسكردنێكی ڕابردووشدا دەیگوت: ”جاران چۆن بوو، ئێستاش چۆنە!“ باوكی جیاوازییەكی گەورەی هەست پێ دەكرد لە نێوان ژیانی خەڵكی سەردەمی مناڵی و سەردەمی پیرێتیی خۆیدا. هەموو جارێك بۆ ڕۆحی هاوكاریی خەڵكی ئەو سەردەمە ڕووداوێكی ماڵی مام حەسەنی دەگێڕایەوە و دەیگوت: ”شەوێكیان كوڕێكی مام حەسەن – ئەو كوڕەی بە تراكتۆرەكەوە خۆی كێشابوو بە دیواری ئاشەكەدا- بە چرایەكەوە نازانم چ ئیشێكی هەبووە چووەتە گەوڕی ئاژەڵەكانەوە، كاتێك هاتووەتە دەرەوە، چراكەی لە بیر چووە و پاش ماوەیەك ئاگر لە گەوڕەكەوە بەرز بووەتەوە. لە ماوەیەكی كورتدا خەڵكی گوندەكە كۆ بوونەتەوە و ئاگرەكەیان كوژاندووەتەوە. دەیانگوت ڕەنگە یەكێك لە ئاژەڵەكان خۆی كێشابێت بە چراكەدا و چراكەش كەوتووەتە سەر ئەو كۆمەڵە كایەی لە سووچێكی گەوڕەكەدا كۆ كرابووەوە. دیارە ئاژەڵەكان لەگەڵ گڕتێبەربوونی كاكەدا بە پەلە خۆیان قوتار كردووە و هاتوونەتە دەرەوەی گەوڕەكە. جگە لە گوریسێك هیچ شتێك لە گەوڕەكەدا نەسوتابوو!“\nلە گێڕانەوەی ئەو ڕووداوەدا ئەوەی بەلای باوكیەوە گرنگ بوو، كۆبوونەوەی بەپەلەی خەڵكی گوندەكە بوو لە ماوەیەكی كورتدا. باوكی هەموو جارێك لە باسكردنی ژیانە سیحراوییەكەی گوندەكەیاندا، وەك ئەوەی بەر لە پرسیارێك بگرێت، دەیگوت: ”ئەگەر كوشتنی ئەو ژنە نەبوایە كە تەرمەكەیان لە نزیك ماڵی ئێمەوە فڕێ دابوو، هەرگیز نەدەهاتینە شار!“ وای دەگێڕایەوە كە ئێوارەیەكی كۆتایی مانگی ئەیلوول بووە، كاتێك خەڵكی گوندەكە لە ئیشوكار گەڕاونەتەوە بۆ نێو گوندەكە، لەسەر ئەو ڕێگەیەی ماڵەكانی گوندەكەی دەكرد بە دوو بەشەوە، تەرمی ژنێكیان بەرچاو كەوتووە. باوكی ئەگەرچی زاتی ئەوەی نەكردبوو بۆ ماوەیەكی زۆر تەماشای تەرمەكە بكات، بەڵام دەیگوت: ”ئێستاش دیمەنی ئەو ژنە بە تەواوی لە خەیاڵمدایە!“ هیچ كەسێك لە خەڵكی گوندەكە ئەو ژنەی نەدەناسی، هەر بۆیە بۆ ڕۆژی دواتر تەرمەكەیان ناشت. تاكو ماوەیەكی زۆریش كەسوكاری نەدۆزرایەوە. بەبێ ئەوەی كەسێك پێشتر ئەو ژنەی ناسیبێت، یان هیچ زانیارییەكی دەربارەی هەبووبێت، پاش ماوەیەك چەندین حیكایەت لەسەر ئەو ژنە دروست كرابوون. باوكی دەیگوت: ”ئەو ڕووداوە بووە هۆی خەمێكی گەورە بۆ باوكم و ئیدی نەمانتوانی لەو گوندەدا بمێنینەوە، چونكە بە بەردەوامی تەرمەكەمان دەهاتەوە بەرچاو!“\nلە گێڕانەوەی ئەو ڕووداوەدا بە تەواوی هەست بەوە دەكرا دیمەنی تەرمی ئەو ژنە كاریگەرییەكی گەورەی لە لای باوكی بەجێ هێشتبێت، هەر بۆیە هەموو جارێك دوای گێڕانەوەی ڕووداوەكە، دیمەنی تەرمەكەی بە وردی باس دەكرد و دەیگوت: ”تەرمەكە ژنێكی تا ڕادەیەك بەتەمەن بوو، وەك ئەوەی خۆی بۆ ئیشوكار ئامادە كردبێت، كراسێكی ڕەش و شەرواڵێكی سپی لە بەردا بوو. پێڵاوەكانی سپی و گۆرەوییەكانی ڕەش بوون. تاكی ڕاستی پێڵاوەكەی لەولای خۆیەوە كەوتبوو. تەرمەكە لەسەر پشت فڕێ درابوو، سەری بە لای چەپدا ئاوڕی دابووەوە و دەستی چەپی خستبووە سەر دڵی. بە هیچ شێوەیەك خوێن بە لاشەیەوە نەدەبینرا، تەنها ملی سوور بووبووەوە، لەوە دەچوو خنكێنرابێت!“\nChirok, DidiMnStory, Syamand Hadi,


نارەزایەتیەکانی جەماوەری کرێکارو زەحمەتکێش‌و مامۆستایان‌و کارمەندانی کەمدەرامەت و توێژە هەژارو بەشخوراوەکانی کوردستان بەرامبەر بە قەیرانی ئابوری‌و سیاسەتەکانی حکومەتی هەرێم بۆ شکاندنەوەی باری سەختی قەیرانەکە بەسەرشانی ئەواندا رۆژ لەدوای رۆژ بەرەو هەڵکشان دەچێت! ماهیەتی بۆرژوازیانەو دژی کرێکاری‌و دژی خەڵکیی حکومەت رۆژدوای رۆژ بۆ ژمارەیەكی بەرچاو لە خەڵکی چەوساوەو بێبەشی کوردستان ئاشکراتر دەبێت. بیرکردنەوەی جەماوەر لە چۆنێتی گۆڕینی ئەم دەسەڵاتە ئاخرین بزماری بە تابووتی پرۆژەکانی چاکسازی هێزە بۆرژواییەکاندا داکوتاوە. ئێستا ئە وهێزانەی باسی چاکسازیی سیاسی و حکومەتیان دەکرد، خۆشیان بوونەتە قوربانی سیاسەتی هەلپەرستانەو قازانجپەرستانەی خۆیان‌و لە فکری ئەوەدان چۆن جێ پێکانیان لەناو دەسەڵاتدا بسڕنەوەو جارێکی دیکە خۆیان بخزێننەوە ناو نارەزایەتیەکانی جەماوەرەوە. تەنانەت یەکێتی نیشتمانی کە خۆی شەریکە بەش‌و دەسەڵاتی پارتیە خۆی وەکو رەخنەگری حکومەت‌و لایەنگری نارەزایەتیەکانی جەماوەر دژی نەبوونی مووچەو خزمەتگوزاریەکان نیشان دەدات!\nلەم هەلومەرجە ئاڵۆزە سیاسیەدا ئەرکی هەڵسوڕاوانی بزوتنەوەی نارەزایەتی جەماوەریە کە زۆر هەستیارانە مامەڵە لەگەڵ بارودۆخەکەو روداوەکاندا بکەن. پێویستە رێگانەدەین بزوتنەوەکە لەرێڕەوی راستەقینەی خۆی دەربکرێت‌و دوبارە زەحمەت‌و قوربانی و خەباتی جەماوەری بێبەش و چەوساوەی کوردستان ببێتەوە بە کەرەستەی مامەڵەی سیاسی نێوان ئەو حیزبانەی کە لەسەر حسابی برسێتی خەڵك بەشوێن ئیمتیازاتی سیاسیەوەن. ئەو حزبانە کە تادوێنێ لە حکومەتی بنکەفراواندا پێکەوە خەریکی بەشکردنی قوتی خەڵك بوون، ئێستا ئاستی توڕەیی و نارەزایەتی خەڵك دەبینن، بۆیە هەوڵ دەدەن جەماوەر بەرەو کاری پێشوەخت رابکێشن تا چەواشەکردن و سەرکوتکردنیشی ئاسان بێت!\nئامادەکردنی جەماوەری کرێکارو زەحمەتکێش بۆ ئەوەی حسابی خۆی لەگەڵ دەسەڵاتی بۆرژوازی کوردا یەکلایی بکاتەوە، بۆئەوەی کۆتایی بە نایەکسانی‌و بێمافی‌و ناعەدالەتی بێنێ، بۆئەوەی گەندەڵی و تاڵانو بڕۆی حزبە دەسەڵاتدارەکانی بۆرژوازی لەریشەوە دەربکێشێت، بۆئەوەی ژیانێکی شایستەو یەکسان بۆ خۆی و نەوەکانی دواتر فەراهەم بکات، لەناو پرۆسەیەك لە خەباتی هوشیارانە و یەکگرتوو رێکخراودا دەچێتەپێشەوە لەپێناو باشکردنی هەلومەرجی کارو ژیان‌و گوزەران‌و فراوانکردنەوەی ئازادیەکانی. مانگرتن و خۆپیشاندان، کۆبونەوەی نارەزایەتی‌و پەناگیری لە شوێن‌و ناوەندەکانی کارکردندا، لە فەرمانگەو خەستەخانەکاندا، لە قوتابخانەو زانکۆو پەیمانگاکاندا، داخستنی دوکان و بازاڕەکان، بۆ گێڕانەوەی مووچە خوراوەکانی مووچەخۆران، بۆدانی مووچە لەکاتی خۆیداو بێدواکەوتن، بۆ دابینکردنی ژیان و دانی بیمەی بێکاری بەوانەی ئامادەبەکارن و کاریان دەستناکەوێ، بۆ دابینکردنی خزمەتگوزاریە سەرەتاییەکانی وەکو تەندروستی، خوێندن، کارەبا، ئاوی خواردنەوە بۆ هاوڵاتیانی کەمدەرامەت بە خۆڕایی لە ئێستادا ئەو هەنگاوە دروستەیە کە دەتوانێ نارەزایەتیەکانی جەماوەری نارازی لە موجازەفەو لەباربردن بپارێزێ و هەنگاوەکانی داهاتووش زامن بکات.\nهەرئێستا بەشێك لە کارمەندانی فەرمانگەکانی حکومەت لەناو فەرمانگەکانی خۆیاندا دەستیان داوەتە مانگرتن، بڕیارە لەگەڵ دەستپێکردنەوەی دەوامی خوێندنگاو زانکۆو پەیمانگاکاندا مامۆستایانیش دەست بە مانگرتن و خۆپیشاندان بکەنەوە. هێشتا بایکۆت‌و جێهێشتنی دەوامیش وەکو بژاردەیەك لەلایەن بەشێك لە فەرمانبەران‌و مامۆستایانەوە تەماشا دەکرێ. بەڵام وەکو چۆن پاراستنی نارەزایەتیەکان لەکاری پێشوەخت و موجازەفە ئەرکێکی سەرجەم رابەران و هەڵسوڕاوانی بزوتنەوەکەیە بەهەمان شێوەش دوبارە نەکردنەوەی ئەزمونێکی بێکاریگەری وەکو بایکۆت کە نارەزایەتیەکان دەپوکێنێتەوەو لەباریان دەبات، بەرپرسیارێتیەکی گەورەیە.\nگێڕانەوەی مووچە زەوتکراوەکانی مووچەخۆران‌و دانی مووچە لەکاتی خۆیداو بێدواکەوتن.\nدابینکردنی کار بۆ بێکاران یان دابینکردنی ژیان و دانی بیمەی بێکاری بەوانەی ئامادەبەکارن و کاریان دەستناکەوێ.\nدابینکردنی خزمەتگوزاریە سەرەتاییەکانی وەکو تەندروستی‌و پزیشکی، خوێندن‌و پەروەردە، کارەبا‌و ئاوی خواردنەوە بۆ هاوڵاتیانی کەمدەرامەت بە خۆڕایی.


په‌كه‌كه: ئەگه‌ر ئۆج ئاڵان له‌زیندان بمرێت قیامه‌ت له توركیا به‌رپاده‌بێت\nSunday, 05.13.2012, 12:00\nخودی ئاپۆ لەیەکێک لەپەیامەکانیدا کەلەڕێگەی پارێزەرەکانییەوە ناردبووی بەر لەساڵێک دەڵێ (واز لە من بێن و بڕۆن لە چارەنووسی خۆتان بگەڕێن) عه‌بدوڵا ئۆج ئاڵان ماوه‌ی 13 ساڵه له‌لایه‌ن توركیاوه ده‌ستگیركراوه‌و زیندانییه، ئێستا به‌هۆی رێگانه‌دان به‌سه‌ردانیكردنی، گومان له‌سه‌ر ژیانی دروستبووه. بەر لەماوەیەک محەمەدی برای ئۆج ئاڵان لە هەوڵی یەکێک لەدیدارەکانیدا کە تورکان نەیان هێشبوو ووتی باوەڕم وایە ئاپۆ نەمابێت.\nبا بزانین عەبدوڵا ئۆج ئاڵان چۆن لە مردن دەڕوانێت؟\nلەکتێبی (لەدەوڵەتی ڕاهیبی سۆمەرەوە بەرەو شارستانیەتی دیمکراسیانە - بەرگی دووەم) دەڵێت: (بەرامبەر بەمردن هەوڵم دا ئەو هەڵوێستە بەبنەما بگرم کە بەهەڵوێستی سۆکرات ناودەبرێ" تەنانەت واتادارکردنی مردنیش " مەزەندەم نەدەکرد هێندە بژیم، لەژێر بڕیاری مردن کە وەکو شمشێری دیموکلیتس لەسەرم دەهەژێنێ، لەنێو ئاسودەیەوە پێشوازی لەهەڵکشانی مەزنی ڕۆح دەکەم کەپەرەسەندنی مەزنی واتا زیاددەکات. شێوەیەکی ژیان واتادار کرا کەبەشێوەیەکی ئاسایی چەند هەفتەیەک بەرگە ناگرێت و بەردیش بێت دەتەقێت. ئیتر مردن بۆ من بابەتێکی جدی نییە، تەنانەت بەهێزێکی واتاداری وەها گەیشتوومە بەخێر و سەفا بێت، مرد لەکوێ وەو چۆن بێت بابێت، ئەگەر سبەینێ بێت، یاخو لەساڵانی داهاتوودا بێت).\nئاوا ئاپۆ پەیامی مردنی خۆیمان بەگوێدا دەدات.\nئەمڕۆ کاروان ئازادی ووتەبێژی پەکەکە، پەیامێک دەدات بەگوێ تورکاندا و دەڵێ ئاپۆ نەمێنێ قیامەت لەتورکیا هەڵدەستێت. سەیر نییە لام چونکە ئاپۆ بەڕاستی نەتەوەیەکی لەباکوردا زیندوو کردەوە، لێ بەڵێ بەدیوەکەی تردا ١٣ ساڵە ئاپۆ مردووە، ئاخر لە مێژووی شۆڕشی جیهانیدا گەر ئێمە نیلسۆن ماندێلا بهێنینەوە بە نمونە ئەو بەڕێزە لە کتێبی ڕێگەیەکی درێژ بۆ ئازادی دەڵێ، کە من گیرام ئیتر بەچاک و خراپ خۆم نەکردە ڕابەری شۆڕش، من وەک سەربازێکی شۆڕش لە زیندا بووم، لەکاتێکدا ماندێلا لەبەر دەم دوژمنێک بوو، کە زۆر لەتوکە فاشیستەکان جیاوازترە. ماندێلا دەڵێت (زیندان ته‌نیا ئازادی له مرۆڤ زه‌وت ناکات، به‌ڵکو ناسنامه‌کەشی لێ وه‌رده‌گرێته‌وه). لەکاتێکدا ئێمە سەیری ژیانی ئاپۆ دەکەین لە زیندانی ئیمرالیدا خۆی ووتەنی ڕۆژانە لە پەنجەرەی ژوورەکەمەوە لە درەختێکم دەڕوانی، کەچی تورکەکان هاتن ئەوەشیان بڕییەوە، ئیتر ئەمە وەڵامێکە بۆ ئەو قیامەتەی پەکەکە دەیەوێت دوای مردنی ئاپۆ لەتورکیا هەڵیسێنێت.\nشەڕ هونەرە، هونەری شەڕ هەر ئەوە نییە، کە تۆ لە دوژمنی ببەیتەوە، بەڵکو لە پاراستنی ئەو نهێنیەدایە، لەکاتێکدا تۆ دەڵێی ئاپۆ بمرێت قیامەت هەڵدەسێنین، مانای وایە ئێوە بە تورکان دەڵێن ئەگەر کوشتووتانە باسی مەکەن، ئەوانیش تا ١٠٠ ساڵی تریش باسی ناکەن، کە ئاپۆ نەماوە، چونکە ئێوە قیامەت هەڵدەسێنن. کەس هەیە لەدنیادا بیەوێت قیامەت لەماڵەکەیدا هەڵستێت، وا ماوەی یەک ساڵە ئاپۆ دەنگی نییە و پەیامی نییە، نازانرێت ماوە یان نا؟ ئەوە تەنها دەسەڵاتدارانی تورک دەزانن، ئەگەر ئیستا قیامەت هەڵنەسێت ئیتر دوای نەمانیشی هەر دەچێتە خانەی قسە کردنەوە، باشترین قیامەت کە دەبوو هەڵسێت لە تورکیادا شەهید کردنی ئەو ٣٩ کاروانچییە بوو کە بەفڕۆکەکانی تورکە فاشییەکان شەهید بوون، کەچی بەداخەوە پەکەکە ئەو شەهیدانەشی بەکەیسی ئاپۆوە بەستەوە، لای هەموومان ڕوونە، کە ئاپۆ لەماوەی زیندانییدا لە ئیمڕاڵی چەندین کتێبی نووسیوە لە خانەی بەرگریکردن لەکەیسەکەی، لەوێدا هەموو نەخشەي ڕێگەیەکی دیاری کردوە، لەمانیفێستی شارستانێتی دیمکراسیدا، بەرتووکی سێهەم دەڵێ: (ئازادی سەردەکەوێت) "هەر هەنگاوێکی ئازادی دەشێت تەنها تاقیکردنەوەویەک بێت "\nلە کاتێکدا پەکەکە نازانێت چارەنووسی ئاپۆ بەچی گەیشتووە، کەچی دێت و دوور لەو هەموو مانیفێستەی ئۆج ئاڵان پەیامی کارو چالاکی خۆی بە تورکان دەڵێت، ئەمە جگە لەهەڵەی مێژووی هیچی تر نییە، جگە لە نەزانین هیچی ترمان پێ ناڵێت، تەنها ئەوە دەڵێت کە ئەگەر ئۆجەلان نەما، ئێمەش وردە وردە ئاشبەتاڵ دەکەن.\nمارشاڵ ڕۆمڵ لە نامەیکدا کە باسی سەرکەوتنەکەی دەکات لە ئەفریقادا دەڵێ : هونەری سەرکەوتنەکانمان زیاتر پاراستنی نهێنی پلانەکانمان بوو. کەچی پەکە دوای ئەزموونی زیاتر لە٣٠ساڵ شەڕ کردن دەڵێن تورکان ئامادە بن تورکیا دەکەینە قیامەت.\nئاپۆ لەکتێبی عەشقی کوردا دەڵێت (من شاگەشکە دەبم بەشەڕکردن لەپێناو ئەم کارەدا، ژیان لەم ووڵاتەدا بەشێوەیەکی دیکە لەئامێز ناگیرێت) لە ڕوانگەی ئەم بۆچوونەوە بێت ئاپۆ چاک زانیووێتی ئەو بانگەوازەی کە پەکەکە لە درێژایی ئەم ١٣ ساڵەدا کە یەک لایەنانە شەڕی ڕاگرتوە، هیچ نەبووە تەنها خۆ قەپاندن بەولاوە، چونکە تورکانی فاشی هەر لە هێرشکردندا بوون، پەکەکەش هەر بەرگری لە خۆی کردووە، ئەمە چ شۆڕشێکە و چ پەیامێکە دەتاوێت رایبگەیەنن، ئەگەر وایە باشتر نەبوو چەک دابنێین و بەشیوەیەکی دیکە خەبات بکەن!؟ ئەگەر دەسەڵاتی کورد لەباشوردا ئەو ڕۆحە ئابوریەیان بە گیانی تورکیادا نەکردایە ئەوە تورکانیش ئەو یاریکەرە جەربەزەیە نەبوو، کە لەناو ڕەنگی یاریکردندا خۆیان بگرتایە، ئەمە مێژووە و شەرم لەکەس ناکات، ئەوەتانێ ئەمڕۆ زیاتر لە٨٠٠ کۆمپانیای تورکان لەباشوردا خوێنی کوردان هەڵدەلوشن و نێچیر بارزانیش بە هاوپەیمانێکی جوامێریان لەقەڵەمیان دەدات.\nماوەتەوە بڵێین پەکەکە دەبێت لەم ساڵەدا کە ساڵی کۆتاێییە خۆی نمایش بکات و قۆڵی لێهەڵماڵێت، ئەگەر نا شۆڕش بەم ئاکامە دەگات کە خۆی لەمەرگی شۆڕشگێڕاندا دەبینێتەوە، دەکرێ تورکان بەشەڕی کلاسیکی نەیبەنەوە، بەڵام ئاپۆ دەکەنە سەنگێک کە ئێوە نەتوانن لە شوێنی خۆتان نەجوڵێنەوە. ماوەی چەند ساڵە سەرکردایەتی پەکەکە پەیمان دەدات و وەک پێویستیش هیچی وای نەکردوە، کە دەڵێم هیچی نەکردوە بەو مانایە نا، کە هەر هیچ نەبووە، بەپێچەوانەوە، بەڵام یەکلاکەرەوەی ئەو گوزەرانە بۆ خۆی مایەی سەرفرازی گەلێکە.\nپیرەمێردی شاعیر لە یەکێک لە پەندەکانییدا دەفەرموێت:\nزۆر گوڕتان بەستوو بازێکتان نەدا\nبۆیە باوەڕتان پێناکەم بەخوا


مەرگی ( ئایلان کوردی ) پەیامێکی جەرگبڕە بۆ ویژدانی جیهانی .. – Giareng\nمەرگی ( ئایلان کوردی ) پەیامێکی جەرگبڕە بۆ ویژدانی جیهانی ..\nلە 6 ئیلول , 2015\nدیمەنی خنکانی ( ئایلان کوردی) لە دەریادا .. ئەو ساوا تەمەن سێ ساڵە جوان و ناسکەی شاری کۆبانی قارەمان .. ویژدانی جیهانی هەژاند .. ئەم کارەساتە جەرگبڕە، پەیامی کارەساتی منداڵانی گەلی کوردی ستەملێکراوە ..\nکە تا ئەمڕۆش، داگیرکەرانی کوردستان بە ئەوپەڕی دڵڕەقییەوە کورد دەکوژن و، کوردستان وێران دەکەن .. بەبێ شەرم، بە بەرچاوی ویژدانی جیهانییەوە و .. بە بەرچاوی رێکخراوەکانی مافی مرۆڤ و، مافی منداڵان و، نەتەوە یەکگرتووەکانەوە .. دۆژمنانی ئازادی و دیموکراتی و ئاشتی .. دوژمنانی مرۆڤایەتی و ژیان و ئاوەدانی .. داگیرکەرانی رەگەزپەرستی کوردستان و .. جاشە ئیسلامییە بەکرێگیراوەکانیان، لە داعش و لە بەرەی نوسرە .. بە شێوەەیەکی زۆر دڕندانە و دڵڕەقانە .. پەلاماری کوردستان دەدەن .. تەنانەت دەست لە کوشتنی ساوای ناو لانکیش ناپارێزن .\nمەرگی تراژیدیای ( ئایلان کوردی ) کارەساتێکی جەرگبڕە .. زامێکی زۆر بە سوێیە .. تراژیدیای کۆرپە بە کیمیاوی خنکاوەکەی مامە ( عومەر خاوەر ) ی هەڵەبجەمان دێنێتەوە بەرچاو .. دەبێت باوکە جەرگبڕاوەکەی ئایلان، کە لە باوەشیدا هەردوو کوڕە ساواکەی و ( رەیحـانە) ی خێزانی بۆ ناو دەریای مەرگ خزان و، بەبەرچاووییەوە نوقم بوون و خنکان .. چ باوکێک دەتوانێن بەرگەی ئەم کارەسات و برینە قووڵە بگرێت .. بۆ ساتێکیش کاک ( عەبدوڵڵا شنۆ کوردی ) ی باوکی ئایلان، ئەم دیمەنە سامناکەی لەبەرچاو لاناچێت ..\nهەزاران تف و نەفرەت لە ئیمپریالیزم و .. لە داگیرکەرانی رەگەزپەرستی کوردستان .. کە کوردیان بەم رۆژە رەشە گەیاند .. کوردیان لە سادەترین ماف .. لە ئازادی و لە ژیان و لە خۆشی بێ بەش کرد .. ئەگینا هیچ کوردێک ناچار نابوو، کە سەری خۆی هەڵبگرێ و، کوردستانی نیشتمانی بەجێ بهێڵێت و .. رێگای مەرگ بگرێتە بەر .\nکۆبانی، ئەی شارە قارەمانەکەی کوردستان .. ئامادەبە .. وا کاکە ئایلان و کاکەی و رەیحانەی دایکیان دێنەوە بۆ بۆ کۆبانی زێدی خۆیان و باوباپیرانیان .. باوەشیان بۆ بکەرەوە .. نایەنەوێت گۆڕغەریب بن .. دەیانەوێت بێنەوە بۆ باوەشی گەرمی تۆ .. خاکی پیرۆزی کوردستان ببێت بە ئارامگای یەکجارییان\n.. شەهیدی ژیانن و .. با گۆڕەکانیان، لە گۆڕستانی شەهیدانی نەمردا بن .\nرەزا شوان / سەرۆکی کۆمەڵەی منداڵانی کورد\nنەرویج : ٣ ی / سێپتەمبەری/ ٢٠١٥


وته‌بێژه‌که‌ى عه‌بادى له‌سه‌ر موچه‌ى هه‌رێمى کوردستان روونکرده‌وه ده‌دات\nوته‌بێژى حکومه‌تى عێراق، رایگه‌یاند" به‌رده‌وام ده‌بن له ناردنى ئه‌و بڕه پاره‌یه‌ى که مانگانه بۆ موچه‌ى فه‌رمانبه‌رانى هه‌رێمى کوردستان ده‌ینێرن".\nسه‌عد حه‌دیسی، وته‌بێژى نووسینگه‌ى سه‌رۆکوه‌زیرانى عێراق رایگه‌یاند، تا ئێستا به شێوه‌یه‌کى رێکوپێک به‌رده‌وامن له ناردنى بڕه‌پاره‌یه‌کى تایبه‌ت بۆ موچه‌ى فه‌رمانبه‌رانى هه‌رێمى کوردستان، ئه‌وه‌ش به‌پێى ئه‌و رێککه‌وتنه‌ى که له‌گه‌ڵ حکومه‌تى هه‌رێمى کوردستان ئه‌نجامیان داوه.\nهه‌روه‌ها ئاماژه‌ى به‌وه‌شکرد که زانیاری نییه له‌سه‌ر به‌رده‌وامى پرۆسه‌ى ناردنى موچه‌ى فه‌رمانبه‌رانى هه‌رێم له‌لایه‌ن حکومه‌تى داهاتووى عێراقه‌وه، چونکه" ئه‌و پرسه تایبه‌ت به کابینه‌ى داهاتووى حکومه‌تى عێراقه".\nبه‌پێى رێککه‌وتنى نێوان حکومه‌تى هه‌رێمى کوردستان و حکومه‌تى عێراق، مانگانه به‌پێى رێککه‌وتنێکى نێوان هه‌رێم و به‌غدا، بڕى 317 ملیار و 540 ملیۆن دینار له‌لایه‌ن حکومه‌تى عێراقه‌وه بۆ موچه‌ى فه‌رمانبه‌ران و پێشمه‌رگه ره‌وانه‌ده‌کات، به‌شه‌که‌ى دیکه‌ى له‌لایه‌ن حکومه‌تى هه‌رێمى کوردستانه‌وه له پاره‌ى نه‌وت دابین ده‌کرێت.


(ڕەوانەکراوە لە هەبوونەوە)\n^ The Buddhist Publication Society. "The Three Basic Facts of Existence". لە ڕەسەنەوە ئەرشیڤ کراوە لە ٩ی تەممووزی ٢٠١٩. لە ڕێکەوتی ٢٠٠٩-٠٧-١٤ ھێنراوە. (ref.1) Change or impermanence is the essential characteristic of all phenomenal existence. We cannot say of anything, animate or inanimate, organic or inorganic, "this is lasting"; for even while we are saying this, it would be undergoing change. All is fleeting; the beauty of flowers, the bird's melody, the bee's hum, and a sunset's glory. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ Marenbon، John (٢٠٠٦). Medieval Philosophy: An Historical and Philosophical Introduction. Routledge. پەڕەکان ٢٣٩. ISBN 978-1-134-46183-7. بەدواداچوون بۆ ڕێکەوت بکە لە: |date= (یارمەتی)\nوەرگیراو لە «https://ckb.wikipedia.org/w/index.php?title=ھەبوون&oldid=645949»\nئەم پەڕەیە دواجار لە ٠٠:٢٩ی ٢ی تشرینی دووەمی ٢٠١٩ نوێ کراوەتەوە.


كۆمەڵی ئیسلامی كوردستان – Page 5 – تۆڕی میدیایی خەڵک\nعەلی باپیر بۆ بارزانی: سەردەمی قسە و لێدوانی توند بەسەرچوو\nخەڵك-بەشی هەواڵ سەرۆكی فراكسیۆنی كۆمەڵی ئیسلامی ڕایدەگەیەنێت، لە سەردانەكەمان بۆ لای پارتی مامۆستا عەلی باپیر ئەوەی ڕوونكردەوە ئێمە ئەگەر ڕەخنەیەكمان گرتبێت بەتوند زانرابێت ئەوا هەر...\nسەرۆكایەتی پەڕلەمانی كوردستان لەگەڵ عەلی باپیر كۆبووەوە\nخەڵك – بەشی هەواڵ كۆمەڵی ئیسلامی كوردستان ڕایدەگەیەنێت، پشتیوانی پەڕلەمانی كوردستان لەدانانی ئەو ئەولەویەتانە و پشتیوانی لە پڕۆسەی چاكسازی و نووسینەوەی دەستووری هەرێمی كوردستان دەكەن و...\nعەبدولستار مەجید؛ فراكسیۆنی یەكێتی پەشیمان بوونەوە\nبۆچی سەردانی فراكسیۆنەكان بۆ كەركوك هەڵوەشایەوە\nخەڵك – بەشی هەواڵ سەرۆكی فراكسیۆنی كۆمەڵ لە پەرلەمانی كوردستان ڕایدەگەیەنێت، بەهۆی ئەوەی فراكسیۆنی یەكێتی پەشیمان بوونەتەوە لەسەردانكردنی كەركوك، بۆیە سەردانی فراكسیۆنەكانی پەرلەمانی كوردستان هەڵوەشاوەتەوە، ئیتر...\nبزووتنەوە دەرگا بۆ ئەندامە دەستلەكاركێشاوەكانی كۆمەڵ دەكاتەوە\nخەڵك-بەشی هەواڵ ئەندامێكی سەركردایەتی بزووتنەوەی ئیسلامی ڕایدەگەیەنێت، دەرگامان بۆ هەر كادیرێكی ئیسلامی واڵایە بەتایبەت ئەوانەی پێشتر لە بزووتنەوە كاریان كردبێت. چەند مانگێك لەمەوپێش چەند ئەندامێكی سەكردایەتی...\nخەڵك – ئارام سەردار ئەندامێكی ئەنجوومەنی سیاسی كۆمەڵی ئیسلامی ئاشكرای دەكات ، بڕیارە ئەمساڵ حزبەكەی كۆنگرە ببەستێت و ئەو كادیرانەشی دوور كەوتوونەتەوە بانگهێشتی كۆنگرە دەكرێن. عەبدولستار...\n“هەڵبژاردنەكانی كەركوك زیان بە كورد دەگەیەنێت”\n(خەڵك) مەترسی و پلانەكان دژی كورد ئاشكرا دەكات\nخەڵك-بەشی هەواڵ ئەندامێكی پەڕلەمانی عیراق ڕایدەگەیەنێت، پێویستە سەرجەم لایەنەكانی كەركوك بە یەك لیست بەشداری هەڵبژاردنەكان بكەن. پەڕلەمانی عیراق وادەی ئەنجامدانی هەڵبژاردنی ئەنجومەنی پارێزگەكانی پەسەند كرد و...\nخەڵك-سەعد مەلا عەبدوڵڵا گوڵپی دوێنی كابینەی نۆیەمی حكومەتی هەرێمی كوردستان دوای شەش كابینەی یەك لەدوای یەك بەبێ لایەنە ئیسلامییەكانی هەرێمی كوردستان متمانەی پێدرا، پرسیاری زۆریش لەسەر...\nفراكسیۆنی كۆمەڵ: ئۆپۆزسیۆنێكی كارا و چاونەترس دەبین بەسەر حكومەتدا\nخەڵك-بەشی هەواڵ سەرۆكی فراكسیۆنی كۆمەڵی ئیسلامی ڕایدەگەیەنێت، ئۆپۆزسیۆنبوونمان لێرەوە دەست پێدەكات و چاودێر دەبین بەسەر كارەكانی حكومەتی هەرێمەوە. عەبدولستار مەجید سەرۆكی فڕاكسیۆنی كۆمەڵی ئیسلامی لە كۆنفڕانسێكی...\nخەڵك- بەشی هەواڵ فراكسیۆنی كۆمەڵی ئیسلامی لە پەڕلەمانی كوردستان دژی هەمواری یاسای ئەنجوومەنی پارێزگاكان هەڵوێستی خۆی ڕادەگەیەنێت و دەشڵێت: “ئەو ئەنجوومەنانە بەم هەموارەی ئەمڕۆشەوە، شەرعیەتەكەی لەكەدار...\n“بنكەی جەماوەریی پارتی، پێیان خۆش نییە كۆمەڵی ئیسلامی بەشداری كابینەی نوێی حكومەتی ھەرێم بكات”\nخەڵك-بەشی هەواڵ سەرۆكی فراكسیۆنی پارتی ڕایدەگەیەنێت، بنكەی جەماوەری پارتی و ئەندامان و دەنگدەران، پێیان خۆش نییە كۆمەڵی ئیسلامی بەشداری لە كابینەی نوێی حكومەتی ھەرێمی كوردستاندا بكات....


دیاردەی رفاندنی منداڵان خۆپیشاندانی بەرینی خەڵكی بۆكانی لێكەوتەوە\n١٦ ژولیە ٢٠١٩ - ٢٥ پوشپەڕ ١٣٩٨ - ١٩:١٤ تاران\n١٣٩١/٠٢/٠١ - ٢٠-٠٤-٢٠١٢ - ١٩:٤١ تاران ١٤٢١ قه‌باره‌ی فۆنت:\nكوردپا: هاووڵاتییانی شاری بۆكان دژ بە دیاردەی رفاندن و دەستدرێژی بۆ سەر قوتابیانی قوتابخانەكانی ئەو شارە لە پاركی ساحلیی ئەو شارە خۆپیشاندانیان كرد.\nبەپێی هەواڵی ئاژانسی هەواڵدەریی كوردپا، كاتژمێر 5ی دوانیوەڕۆ رێكەوتی 1ی بانەمەڕ، 3 هەتا 4 هەزار کەس لە خەڵكی شاری بۆكان لە پاركی ساحلیی كۆ بوونەوە و دواتر بە دروشم دان بەرەو فەرمانداری ئەو شارە وەڕێ كەوتن.\nهەواڵنێری ئاژانسی هەواڵدەریی كوردپا لە درێژەدا وتی: "سەرەڕای ئەوەی هێزە ئینتزامییەكان ویستیان پێش بە چوونی هاووڵاتییانی ناڕازی بۆ بەردەم فەرمانداریی شاری بۆكان بگرن، بەڵام خەڵكی بە دانی درووشمی "سزادانی ئەنجامدەران و دەست و پێوەندییەكانی دیاردەی رفاندنی منداڵان " درێژەیان بە رێپێوانەكە دا".\nهەواڵنێرمان ئاشكراشی كرد، هێزێكی زۆر لە دەوروبەری فەرمانداریی بۆكان، شاخەڕەش و كۆڵان و شەقامەكانی شار جێگیر كراون.\nلە درێژەی ئەو راپۆتەدا هاتووە، توێژی ژنان و چالاكانی مافەكانی ژنان لە ریزی پێشەوەی ئەو خۆپیشاندانە ناڕەزایەتییەوە بوون و بە وتەی شایەتحاڵان رێژەی بەشدارانی ئەو خۆپیشاندانە 3 هەتا 4 هەزار كەس مەزەندە كراوە.\nچەند رۆژ لەمەوبەر كۆمەڵێك لە دایكانی شاری بۆكان و چالاكانی مەدەنی لە بەیاننامەیەكدا داوایان لە خەڵك كرد بە مەبەستی مەحكووم كردنی دیاردەی رفاندنی منداڵان رۆژی هەینی رێپپێوانێكی هێمنانە رێك بخەن.\nلە چەند رۆژی رابردوودا لە شاری بۆكان چەند كەس ماتۆرسوار دەستیان داوەتە رفاندنی قوتابیانی ناوەندیی و دوا ناوەندیی و سەرەڕای دەستدرێژی كردن بۆ سەرییان گیانیشیان لێ‌ئەستاندوون و زۆربەی شەوەكانیش بە زەبری چەقۆ هەڕەشە لە هاووڵاتییان كراوە.\nنموونەی بەرچاو لەم بارەوە رفاندن و كوشتنی كچێكی تەمەن 17 ساڵان بوو بەناوی سومەیە.ف، كە پاش چەند رۆژ بە تەرمەكەی كوژراوی دۆزرایەوە.\nلە كاتەكانی دیكەدا ئەگەر زانیاریی جیا لەم هەواڵە بە ئاژانسی كوردپا بگات، لە دووتوێی راپۆرتی پوختەدا بڵاوی دەكەینەوە.


هەواڵ / ئابوری :: 16/01/2020 :: 622 جار بینراوە\nدواڕۆژ، فەرمان ڕەشاد\nبەگوێرەی یاسای چاکسازی کە ئەمڕۆ 16ی کانونی دووەمی 2020 لە پەرلەمانی کوردستان پەسەند کرا، پێویستە حکومەتی هەرێم سندوقی خانەنشینی کارا بکات و پەیڕەوێکی بۆ دەربکات.\nئامانج رەحیم سکرتێری ئەنجومەنی وەزیران لەمبارەیەوە بە دواڕۆژی راگەیاند: "لەگەڵ بەرکاربوونی یاسای چاکسازی پێویستە راستەوخۆ ئەنجومەنی وەزیران بە پەیڕەوێک سندوقەکە و ئەنجومەنی بەڕێوەبردنی بۆ پێک بهێنێت".\nوتیشی: "بێگومان وردەکاری ئەم سندوقە لە یاسای خانەنشینی ساڵی 2006 هاتووە، سەرەتا دەبێت وەزارەتی دارایی تەرخانکراویی مووچەی خانەنشینی خۆی بخاتە سندوقەکەوە دواتریش بەشی ژمێریاریی گشت دامەزراوەکان ئاگادار بکرێت کە (توقیفات تقاعد)یەکە بنێرن بۆ حسابی بانکی تایبەت بە سندوقەکە".\nسکرتێری ئەنجومەنی وەزیران لەبارەی ئەوەی سندوقەکە کەی دەتوانێ بێ پشتبەستن بە حکومەت مووچەی خانەنشینی بدات، رایگەیاند: "سەرەتا دەبێ حکومەت پشتیوانی دارایی سندوقەکە بکات. لە عێراق لەبەر ئەوەی لە سەرەتاوە سندوق هەبووە، ئێستا نەک توانای پێدانی مووچەی خانەنشینی هەیە بەڵکو پارەکەیان خستووەتە وەبەرهێنانەوە و تەنانەت قەرزیان لێداوە بە حکومەت بە سوودی بانکیی، لە مەودایەکی درێژدا ئەگەر سندوقەکەی خانەنشینی هەرێمیش دەست بەکار بێت بەهەمان شێوەی بەغدا دەبێت".


زایینی: ٠٢-٠٢-٢٠١٤ - هەتاوی: ١٣٩٢/١١/١٣ - ١٦:٣٦ تاران قه‌باره‌ی فۆنت:\nساڵی ٦٩ یە و هاوین بوو گەراینەوە لەبەر ئەوەی فشارما زۆر لە سەر بوو ویستما ن بچین بۆ پاوە و ئامادەباشی بوو ، لە نجار کەوتینە کەمین دوایی گەراینەوە بۆ قسڵان ویستمان بچین بۆ (ترەماس) لە بەمۆ و تەدارکات بێنین و بگەرێینەوە لە سەرتەکی( بەمۆ) مقەرمان هەبوو دەبوا بچیتە بەرزایی بۆ تەماس وەڵاهی تەماسمان گرت و شەو لە مقەر ماینەوە و بۆ بەیانی هەر وا لە دەوری مەقەرەکە دەسورامەوە وتیان کە ئێرە پاک کراوەتەوە لەو دیویی کەپرەکەی مام یەدە ویستم ترێ لێبکەمەوە هەموشیان دەچونە ئەوێ ، ئاوا دەستم بەرز کردەوە پەلێک بێنم هەندێک ترێ لێ بکەمەوە وەڵا یەکسەر چوومە بە ئاسمانا ، مینێک تەقی پێما لە تەنیشت کەپرەکەی مام یەدێ ، هەر لەوێ دەسرەیەکم دەر هێنا و لاقەکەم بەست و بە پێشمەرگەکانم وت کە وەرن لاقم پەریوە، وەرن بەمبەنەوە وەڵا (کاک باوا) هات منی بە کۆڵەوە گرت و ئەوانتر رێگاکەیان بە سەرەنێزە پاک کردەوە و هێنامیانەوە مەقەر ، هیچی لێ نەبیوو بمبەنە خوار و ئەو رۆرژە (منع تەجەموع) بوو یەک ماشێن نەدەهات هەر چی بێسیم مان دەکرد وتیان کە (منع تەجەموعە) ، هیچ وەڵا لەو کاتە دا سەیارەیەکی عەسکەریەی عراق هات ، یەکدانە جووندی تێدا بوو پێشمەرگەکان چوون بەریان پێگرت و وتیان بریندارێکمان هەیە بیبە خوارێ وتی وەڵا ناتوانم مەعمورێتم هەیە ئەگەر بگەرێمەوە زابتەکەم ئێعدامم دەکا وەڵا بە زۆر هێنایان . وەڵا منیان هێنایە قسڵان ئەو کاتە دوکتورێکی سەرەتایی هەبوو دکتوور تاهیر بوو بەرەحمەت بێ ئەویش هەر بە مین شەهید بوو ، لاقمی پانسمان کرد و منیان برد بۆ سولێمانی شەوێک لە سولێمانیە بووم زۆر ئەزیەت بووم ئەو بەشەی بەنجەکانم نەمابوو . وەلا بەیانی زوو بردیانم بۆ قەندیل لەوێ بیمارستانی خۆمان هەبوو و دوکتوورەکان هاتنە سەرم د.پیل بوو د.محێدین بوو ئەوان چاویان لێ کرد وتیان کە دەبێ عەمەل بکرێ وەڵا کەمێک سەرەوەی کوێزینگی قاچمیان بریەوە ، لە خەستەخانە مامەوە و دوای ماوەیەک چاک بوومە و دوای چوومە ئاسایشگا ، بیست شەو لەوێ مامەوە و دوای هێنایانمەاوە بۆ قسڵان دوای دوومانگ ناردیانم بۆ ئەوەی کە لاقی مەسنوعیم بۆ دروست بکەن ،لاقیان بۆ دروست کردم ئیتە هێرش بۆ سەر قسڵان بەردەوام بوو ئێمەش هاتین بۆ دەربەندیخان و ناوتاق ، لەوێ وتیان تۆ ئەنباردا بە ، دوای ئەوە لە ناوتاق ساڵی بەسەر دا نەهاتەوە کە ئەوێش تۆپاران کرا ئەوێشمان لە دەست دا هاتینە باینجان ئێستا زۆر درێژە دەمهەوێ کۆتایی پێ بیێنم . لە باینجانیش ئەو شەبەکە و شتانە دەهاتن ، لێیان دەکوژرا و لە ئێمەش شەهید دەبوو لە سەیتەرەکان کەمینیان دادەنا و و ترۆر دەستی پێکرد لەدوایش دا ئێمە هاتین بۆ کۆیە ئازادی و ماڵم ئەو ماڵە بوو کە ئێستا مالی مەتی فریشتەیە، وەڵا دوای ماویەک حیزب بریاری دا کە ئێمە کەم ئەندامەکان کە دەوروبەری بیست (٢٠) بنەماڵەیەک بووین ناردیانین بۆ هەولێر و لەوێ خانویان بۆ گرتین و وتیان کە دوایی دەتاننێرین بۆ دەرەوە ئێتر لەوێ هەر ماینەوە و ماینەوە و ئێستاش هەر لەوێین. ئێستاش لەگەڵ بنەمالەکەم لە کورانی عەنکاوە دەژیم .لەم ماویانە دا قاچم بوو بە برین و گۆشتی زیادەی هێنا وتیان کە دەبێ دوبارە عەمەل بکرێ ، لە نەخۆشخانەی ( تەواری رۆژئاوا)(٣٠\_١١\_٢٠١٣) لاقیان عەمەل کردم ، دەوری دە تا پازدە سانتیان لێ بریوەتەوە ،دوای بیست و سێ ساڵ دوبارە بریانەوە.


ئێران سه‌باره‌ت به ڤه‌نزولیا وه‌ڵامی پۆمپیۆی دایه‌وه - جام کوردی\nئێران سه‌باره‌ت به ڤه‌نزولیا وه‌ڵامی پۆمپیۆی دایه‌وه\nوته‌بێژی وه‌زاره‌تی ده‌ره‌وه‌ی کۆماری ئیسلامی ئێران له سه‌ر لێدوانه‌که‌ی وه‌زیری ده‌ره‌وه‌ی ئه‌مریکا سه‌باره‌ت به ده‌سیێوه‌ردان له کاروباری ڤه‌نزولیا هاته ده‌نگ و به جێی شه‌رمه‌زاری واشنتن ناوی بردووه.\nبه پێی ڕاپۆرتی جام کوردی، سه‌ید عه‌باس موسه‌وی وته‌بێژی وه‌زاره‌تی ده‌ره‌وه‌ی ئێران وتی: ئه‌مریکای تره‌مپ ده‌یه‌وێت وه‌ک سه‌ده‌ی 19 ی زائینی دیسانه‌وه ئه‌مریکای لاتین بکاته شوێنی جێبه‌جێکردنی سیاسه‌ته ناڕه‌واکانی، بێ ئاگا له‌وه‌ی که گه‌لانی جیهان و ئه‌مریکای لاتین ووشیار بوونه‌ته‌وه و ئه‌وه‌ی ڕابردوو دووباره نابێته‌وه.\nموسه‌وی وتی: له کاتێکدا که له سه‌ر داوای حکومه‌تی ڤه‌نزولیا شاره‌زایانی ئێرانی هه‌وڵ ده‌ده‌ن بۆ چاره‌سه‌رکردنی کێشه‌کانی ئاو و کاره‌بای ئه‌م وڵاته یارمه‌تیده‌ر بن، ئه‌مریکا 30 ملیار دۆلار پاشه‌که‌وته داراییه‌کانی ڤه‌نزولیای تاڵان کردووه و گه‌لی ئه‌م وڵاته‌ی کردووه‌ته ئامانجی تیرۆریزمی ئابوری و داوای کردووه یان ده‌بێت له دژی حکومه‌ته یاساییه‌که‌ی خۆیان شۆڕش بکه‌ن یان به برسێتی بمێننه‌وه.\nبه وته‌ی ناوبراو ئه‌م سیاسه‌ته‌ی ئه‌مریکا ده‌ستێوه‌ردانی ئاشکرایه له کاروباری ناوخۆیی ڤه‌نزولیا و به توندی ئیدانه ده‌کرێت.\nڤه‌نزولیا عه‌باس موسه‌وی\nله ڤه‌نزولیاوه په‌یامێکی سه‌ربازی به ئه‌مریکییه‌کان ده‌درێت\nپوتین سه‌باره‌ت به ڤه‌نزولیا ئامۆژگاری تره‌مپ ده‌کات


خۆیان شوەیفاتیان هەیە – لڤین پرێس\nبیرم نییە قسەی کام ئابوریناسە، یەکێک لە ئابوریناسەکان دەڵێ بودجەی باشی هەر حکومەتێک بەوە دەپێورێ چی بۆ منداڵ و ژنان تەرخانکردوە. ئایا بودجەی وڵات چۆن دەیەوێت داهاتوی منداڵەکانمان دروستبکات و چۆنیش دەیەوێت ئێستا و داهاتوی ژنان باشتر بکا و لەو چەوساندنەوەیە دەربازیان بکات.\nتەماشا بکەن، منداڵەکانی زۆربەی بەرپرسانی حکومەت و حیزب لە خودێندنگە ئەهلییەکان دەخوێنن. منداڵانی نێچیرڤان و مەسرور بارزانیی و قوباد تاڵەبانیی و ئەوانیدی، لە شوەیفات و کێیمبریج دەخوێنن. تەنانەت لە کاتی داخستن\_لۆکداونیش منداڵەکانیان بێ خوێندن نەبون. چ لەڕێی ئۆنلاین و چ دواتریش کە لۆکداونەکە هەڵگیرا.\nکەچی ئەو بەرپرسانەی حکومەت، بۆ نمونە مەسرور و قوباد، هیچیان بە خەیاڵیاندا نایەت کە چۆن دەبێت منداڵەکانی خۆیان لە خوێندنگە ئەهلییەکان بخوێنن و منداڵی خەڵکیش تەنانەت لەو خوێندنگا گشتییانەش شوێنیان نەبێ کە وێرانترینن لە ناوچەکەدا.\nکۆرۆنا لەگەڵ خۆیدا دۆخی ناعەدالەتیی کۆمەڵایەتیی و ئابوریی فراوانتر دەکات. چینی باڵادەستی سیاسیی و دەوڵەمەند منداڵەکانیان بەردەوامدەبن لە خوێندن جا چ ئۆنلاین چ بە ئامادەبون. واتا جیاوازییەکە فراوانتر دەبێ، خوێندن و مەعریفە چەکی داهاتوە. ئەو دۆخە لەوانەیە بەردەوامیی هەبێت بەتایبەت کە عێراق و هەرێمی کوردستان هێشتا نەیانتوانیوە ڤاکسین بەدەستبێنن. ئەگەر کۆرۆنا ڤاریەنتی نوێی بگاتە هەرێمی کوردستان، ئەوا پێویستی بە داخستنێکی تر دەبێت. واتا دۆخی خوێندنگا و زانکۆکان وا بەخراپیی دەمێنێتەوە.\nلەڕوی مۆراڵییەوە، ئەو سیاسییانە نوقستانییەکی گەورەیان هەیە کە پێیانوایە ئاسایییە ئەو جیاوازییە چینایەتییە گەورەیە رۆژ-دوای-رۆژ لە گەورەبون دابێت و هەوڵدەدەن زیاتر سیستەمی پەروەردە و تەندروستیی بدرێتە کەرتی تایبەت.\nپەروەردە و فێرکردن و زانکۆکان و تەندروستیی دەبێت ببنە سەنتەری گفتوگۆ. ئەندام پارلەمانەکان و خەڵکی دڵسۆز دەبێت دەنگهەڵبڕن. میدیا دەبێ جدیی بێ و واز لەوە بێنێت لاهور تاڵەبانی و مەسعود بارزانی کۆدەبنەوە یا نا، ئەوان ئێمە بەو شتە پوچانەوە مەژغوڵ دەکەن و کۆمەڵگا بەرەو دواوە دەبەن. داهاتوی نەوەکانمان لە هەمو شتێک گرنگترە. ئەوان شوەیفات و کێیمبریجیان هەیە، باکیان بە منداڵەکانی سەدا نەوەد و پێنجی گەل نییە. ئەوان لە دونیایەکی تر دەژین و خەڵک لە دونیایەکی تر. ئەوان لەگەڵ ئێمە جیاوازن.


حکومەت و کابینەی نـوێ ڕوپۆشێکـە بۆ داپـۆشینی دەسـەڵاتێکی میلیشیایــی تاڵانچـی و حزبـی… – hkkurdistan\nHome 6 ئەرشیفی بابەتەکان 6 حکومەت و کابینەی نـوێ ڕوپۆشێکـە بۆ داپـۆشینی دەسـەڵاتێکی میلیشیایــی تاڵانچـی و حزبـی…\nحکومەت و کابینەی نـوێ ڕوپۆشێکـە بۆ داپـۆشینی دەسـەڵاتێکی میلیشیایــی تاڵانچـی و حزبـی…\nسەرەتای ئەم مانگە پارتی و یەکێتی و گۆڕان رێکەوتن… ڕیکەوتن لەسەر پشکی پۆست و وەزارەت و بەشی خۆیان لە کابینەی نۆهەمی حکومەتی!! هەرێمدا. هەروەکو پێشتر ڕامان گەیاندبوو بنەمای گفتوگۆ و ململانێی ئەم حزبانە دوورو نزیک پەیوەندی بەوەڵامدانەوە یان چارەسەری هیچ پرسیکی سیاسی خەڵکی کوردستانەوە نەبوو، کێشەی سەرەکی نێوانیان پۆست و بەش بوو، دواین ویستگەی ململانێی و هێنان و بردن لەسەر پۆستی جێگری سەرۆکی هەرێمی کوردستان و ژمارەیان بوو، ئەو پۆستەی کە ئۆپۆزیسۆنە بودەڵەکە و یەکیتی نیشتیمانی دژایەتیان دەکرد و بانگەشەی دامەزراندن سیستەمی پەرلەمانیان لە جێگایدا دەکرد.\nبە جیا لەوەی ئەو ڕیکەوتنە تاکوێ بڕ دەکات و کارتی هەڕەشەکان کەی بەرامبەر بەیەکتری بەدەستەوە دەگیرێن، سەرئەنجام لەسەر بەشەکان پێکهاتن. ڕیکەوتننامەکە وەکو چاوەڕوان دەکراو پێشتریش بەرەی بایکۆت و بزوتنەوەی نارەزایەتی جەماوەری بە بەشداری نەکردن لە هەڵبژاردنەکاندا نیشانیاندا، کە ئەم حزبانە بەدەسەڵات بەدەستیانەوە، بە ئۆپۆزیسێۆنیەوە، بە ئیسلامی و قەومیانەوە، بە ئاشتی و ململانێیانەوە، شایستەی حکومڕانی و بەڕێوەبرن و حکومەتداری نین و دوورو نزیکیش ناتوانن حزبی ناو کایەی هەڵبژاردنێکی تەندروست و گەمەی کاری پەرلەمانی و دیموکراسی بۆژوازی بن… بنەمای ڕیکەوتنی ئەم جارەشیان بەڵگەی ڕاستیە سەلماوە گومان هەڵنەگرەکانی پێشوو وە داهاتووشە.\nپارتی و یەکێتی کە لەسەر بنەمای پاوانی دوو زۆندا، زۆنی زەرد و سەوزدا، ململانێی دەسەڵات لەسەر ئاستی هەرێمدا دەکەن، پایەی سەرەکی ئەو ململانێیەیان وابەستەی هێزی چەکدار و دەستبەسەراگرتنی داهات و سامان و خۆبەستنەوەو خۆشخزمەتییە بە دوو قوتبی ناوچەیی” تورکیا و ئێران” ە. باقی هەراو زەنای، پێکهێنانی حکومەت، کاراکردنی پەرلەمان، دەسەڵاتی دادوەری، جۆری حکومەتداری و سیستەمی سیاسی… تەنها و تەنها ڕوکەشیکن بۆ داپۆشینی ئەو دەسەڵاتە حزبی و میلیشیایەی کە پاوانی دوو زونەکە کردووە. واتە بەرگی ڕوکەش و یاسایی کردنە بەبەری دوو دەسەڵاتی میلیشیایدا.\nپارتی کە خاوەنی قەڵەمڕەویەکی فراوانترو جغرافیایەکی بەرینتری دەسەڵات و هێزی چەکداری زۆرتر و تۆکمەتر و خاوەن داهات و سامانی زۆرتر و دەروازەی زیاتر و وابەستەی پەیوەندییەکی فرەترە بە وڵاتانی ناوچەکە و ناوەندە نێودەوڵەتیەکان، لەسەر ئاستی عێراقیشدا وەکو خاوەنی بڕیار لە کوردستاندا مامەڵەی لەگەڵ دەکرێت… بەو پێگەیەوە توانیویەتی کایەی بەناو دیموکراسی و پەرلەمانی لەژێر سایەی دەسەڵاتی حزبیدا، زۆرتر بۆخۆی قۆرغ بکات و لەهەر هەڵبژاردنێکدا” هەر جۆرە هەڵبژاردنێک” توانیویەتی دەنگ و کورسی زامنکراو و ویستراوەکانی زامن بکات. وەکو هێزی براوە خۆی نیشانی ناوخۆ و عیراق و ناوچەکەو دنیای دەرەوە بدات و رەوایەتی!! دەسەڵاتی خۆی بەسەر کۆمەڵگەدا، بسەپێنێت. هەرچی یەکێتییە تا هاتووە لەبەرامبەر دەسەڵاتی پارتیدا لە کوردستان، پاشەکشەی کردووە، لەسەر ئاستی عێراقیشدا پێگەی لاوازتر و لە زۆنی سەوزیشدا لەلایەکەوە دەسەڵاتی دابەشی باڵە دژ بەیەکە ناوخۆییەکانی بووەو لەلایەکی تریشەوە رووبەڕووبووە لەگەڵ حزبێکی تر کە بزوتنەوەی گۆڕانە. هەموو ئەوانە یەکێتی لاوازتر و ناکۆکییە ناوخۆیەکانیشی قوڵتر کردۆتەوە. تا ئەو جێگایەی بە بزوتنەوەی گۆڕان دەگەڕیتەوە، ئەم بزوتنەوەیە رۆژ بەرۆژ لەلایەکەوە بۆ دەستراگەیشتن بە تەماحە حزبیەکان و لەلایەکی تریشەوە لەژێر گوشاری بەردەوامی یەکێتیدا، مەیلی بەرەو سازان لەگەڵ پارتی بەرەوسەرچووەو پاکیجەکانی پارتی کردۆتە جێگرەوەی پاکیج و هەراوهۆریاکانی خۆی. بانگەشەکانی گۆڕان بۆ لێکجیاکردنەوەی دەسەڵاتەکان، بە نیشتیمانیکردنی هیزە چەکدار و ئەمنیەکان، شەفافیەتی نەوت و گێرانەوەی قورتی دزراوی خەڵک، وەستانەوەی بەڕووی تەوریسی سیاسی، جێگیکردنی دەسەڵات و سیستەمی پەرلەمانی…تاد بووە بەوەی دەسەڵاتی بنەماڵەیی و نەوەی دووەم و سێهەمی حزبی دەسەڵات بەفەرمی بناسێت و بەکردەوە ژینگەسازی بۆ سوڵتانیزمی سیاسی بکات. بزوتنەوەی گۆڕان لە ململانێی نێوان پارتی ویەکێتیدا، پارتی بۆتە بژاردەیەک بۆ هەڵسانەوە و هێزگرتنەوەی یان لانی کەم ڕاگرتنی باڵانسی خۆی. لە بەرامبەردا پارتی توانیویەتی بزوتنەوەی گۆران لە زۆنی سەوزدا وەکو هێزی بەوەکالەتی خۆی و بە نیابەتی بە گژ یەکێتیدا بکات و درزەکانیان بەرینتر بکاتەوە و تا ئەو ڕادەیەیی کە بوار بۆ هیچ ڕیکەوتنێک لە نێوانیاندا نەهێڵێتەوە کە لەداهاتوودا ببێتە مایەی سەرئێشە بۆ پارتی…\nبەم دۆخەوە پارتی توانیویەتی ڵغاوی گۆڕان بکات و توانایی یەکێتیش سنوردارتر بکات… وە توانیویەتی ڕیگە لەوە بگرێت یەکێتی بانگەشەی بەهێزبوونەوە و بوونەوە بە یەکێتیەکە جاران، وەک خەونیش چاولێ بکات.\nڕێکەوتنی پارتی و یەکێتی و گۆران لەو دۆخەدا و بەو هاوسەنگی هێزەوە، دەستی پارتی ئاوەڵا کردووە کە هەرچی نەخشەو پرۆژەی سیاسی و بەرنامەی دوورمەدوا و جۆری حکومرانی و سیستەمی سیاسی جۆری دڵخوازی خۆیەتی، جێبەجێ بکات… لەبەرامبەریشدا بەشیان لە پۆستی راوێژکاری، لاوەکی، دەرەجە نزم، سوک و بێ کاریگەر… پێبدات و هەرەمی دەسەڵات و بڕیاریش لەدەستی خۆیدا وەکو” بنەماڵە” قۆرغ بکات. سەرۆکی هەرێم بەو هەموو دەسەڵاتە فراوان و بەرینەوە، سەرۆکی ئەنجومەنی وەزیران، دامەزراوەی ئاسایشی هەرێم، پەیوەندیەکانی دەرەوە، دارایی… لەدەست و لەژێر کۆنترۆڵی خۆیدایە، جێگرانی زۆر و بۆری بێكارەو وەزارەتی پوچەکانیش وەکو دیکۆر دابنێت و رادەستی یەکێتی و گۆڕانیان بکات تا ڕەزامەندیان وەربگرێت.\nئەو دەسەڵاتەی پارتی و پشگیری بزوتنەوەی گۆڕان بۆ پارتی و لاوازبوونی ڕۆژ بەڕۆژی یەکێتی نیشتیمانی کورستان، قوتبی بوونەوەی زیاتری دەسەڵات لەژێر دەستی پارتی و بنەماڵەی بارزانیدا، تەنها بەوە تەواو نابێت کە پارتی لەبەرامبەر یەکێتی و گۆڕاندا هێزی باڵادەستە، بەڵکو تەواوی کەشی سیاسی کوردستان بەرەو داخرانێکی زیاتر، سەرکوتی سیستماتیکتر، بێمافی زۆرتر، بەرتەسککرنەوەی کەشی نیمچەکراوەی کوردستان، جێخسینی سیستەمی بنەماڵەیی زۆتر دەبات و مەترسیەکانی لەسەر کۆمەڵگەی کوردستان زۆر زیاتر لە پێشوو دەبێت.\nبنەمای سەرەکی تەماحی پارتی چ وەکو حزب و چ وەکو حکومەت و پەرلەمان و سیستەمی سیاسی، لەبنەرەتدا بەر لە لێدانی حزبەکان و گۆشەگیرکردنیان لە رێگەی ململانێ یان سازان و ریکەوتن و بەخشینی پۆست پێیان، خامۆش ڕاگرتنی جوڵەو نارەزایەتی شەقامە. پاشەکشەکردنە بە نارەزایەتی قوڵی جەماوەریی، هەوڵە بۆ لاوازکردن و نەهێشتنی هێزی شاراوەی جەماوەری، لەوەی بێتە دەرەوەو بە‌هێزی بەدەر لەکۆنترۆڵ خۆی نمایش بکات.\nتوڕەیی و نەفرەتی جەماوەری لە نابەرابەری ئابوری، لەدەسەڵاتی حزبی، میلیشیایی، لە تاڵانی ئاشکرا، لە گرانی و بێكاری و لەسەرکوت و بێمافیەکان، تا نەفرەت لە دەسەڵاتی بنەماڵەیی و نۆکەرێتی بۆ وڵاتانی ناوچەکە… لە کوردستاندا قوڵپ دەدات. ئەگەر پێشتر ئەو جوڵانەوە و توڕەیی و نەفرەتە لەلایەن هێزە بەناو ئۆپۆزیسیۆنەکانەوە، بەلارێدا دەبرا، خاودەکرایەوە. ئەوا ئێستا هەر سێ حزبی باڵادەستی ناو خانەوادەی بۆرژوازی کورد دەستیان لەناو دەستی یەک دایە. دەسەڵات و ئۆپۆزیسێۆن… هەڵگری یەک پاکیجی هاوبەشن و راگرتنی چوارساڵی ئارام، لەجوڵە خستنی نارەزایەتی جەماوەری بێبەشی کوردستان، پاشەکشەکردن بە چاوەروانیەکانی چینی کارگەر و زەحمەتکێشی کوردستان… بە کورتیەکەی سەرکوتی سیاسی و بێمافی و لەپاڵ بە تایبەتیکردنی کەرتە گشتیەکان و نەهێشتنی ئەو خزمەتگوازرییە ناچیزانەی تا ئێستا ماون، لەسلکی تەندروستی، خویندن و پەروەردە، شارەوانی،… ئەو پاکییجەیە کە حکومەتی لەسەر پێکدێت… و بنەمای ڕیکەوتنی نیوان حزبەکانی ناو خانەوادەی بۆرژوازی کوردیشە.\nخەڵکی کوردستان بەگشتی و چینی کارگەرو بەرهەم هێنی بەتایبەتی، لەبەردەم هەرەشەی حکومەتێکی نوێ و دەسەڵاتێکی کۆنی ئەزموونکراودان… حکومەتێک کە لەدنیای واقعیدا تەنها روکەشیکە بۆ داپۆشینی دەسەڵاتێکی میلیشیایی تاڵانچی حزبی و بنەماڵەیی… و دریژەدان بەو دەسەڵاتە حزبیە ئەزموونکراوە شکستخواردوەی هەرێمی کوردستان…\nبۆرژوازی کورد، ریزەکانی لەسەر ئامانجە هاوبەشەکانی سازدەداتەوە، جوڵەو توەرەیی شەقام درک دەکات و مۆری ئەو نارەزایەتی و توڕەییە جەماوەرییەی بەر لەهەڵبژاردنەکان بەدژی نابەرابەی و بۆ موچە و بەدژی گرانی و تاڵانی هەروەها لە هەڵبژاردنەکاندا، بە جەستەی کەوت قورسایی گەورەی سەر ئەم دەسەڵاتەیە. کابینەی نوێی حکومەت و ڕێکەوتنی ئەو لایەنانە چوونە جەنگی جەماوەری ملیۆنی خەڵکی کوردستانە بۆ خامۆشکردن و بێدەنگەکردنیان، و پاشەکشە پێکردنیان..\nجەماوەری کارگەر و بێبەشی کورستان، پێویستە بۆ نەبەردی داهاتوویان ئامادەبن. نەبەردی خەباتی چینایەتی. خەباتێک کە ریشەی لە تورەیی و نەفرەتێکی قوڵی کۆمەڵایەتیدایە بەدژی نابەرابەری چینایەتی و دەسەڵاتی تاڵانچی و مافیایی بۆرژوازی کورد، ڕیشەی لە بایکۆتی هەڵبژاردنەکان و سوک تەماشاکردنی پەرلەماندایە، ریشەی لەو راستیەدایە کە باشبوونی ژیان و گوزەرانی خەڵکی کوردستان و تەنانەت ئاڵوگۆری دەسەڵات لە ڕیگای کایەی پەرلەمانی هەڵبژرادنەکانەوە بە شوێنێک ناگات…\nبۆیە چینی کارگەر و زوڵملێکراوانی چینایەتی، پێویستە ڕیزەکانیان ڕیکخراوبکەن، ئاسۆی خەباتکارانەی بەرابەربەری خوازی، هەڵوەشاندنەوەی ستەمی چینایەتی، خاوەندارێتی تایبەتی، بکەنە ئاسۆی خەباتێکی لەخوارەوەی فراوانی جەماوەری بۆ راماڵینی دەسەڵاتی بۆرژوازی کورد و حکومەت کارتۆنیەکەیان… رزگاری کۆمەڵگە لە زوڵم و نابەرابەری چینایەتی و زوڵم و بێمافیە هەزارسەرەکانی سەرمایەداری، کارێ چینی کارگەری رێکخراو و حزبی کۆمۆنیستی شۆرشگێرانەی کۆمەڵایەتی خۆیەتی..\nناوەڕاستی ئایاری ٢٠١٩


...... هەر کەس سەیرێکی خێرای کۆبونەوەی سەرۆکی بنەماڵە و دەور و پشتەکەی لە مەڕ (ڕیفراندۆم)!بکات یەکسەر سەرەک خێڵ و موریدەکانی یان سەرەک عەشیرەت و ڕەعیەتەکەییان لە باشترین حاڵەتا ملیاردێرێک و خەلفە و شاگرد و بەردستەکانی یەتە بەر چاو، چونکە دیارە لەو کۆبونەوەیە بە بڕیاری موسبەق دانراوە جەماعەت کەی دەست هەڵبڕن و کەی سەر بلەقێنن دوا جار بە بێدەنگی ئیمزای بکەن، هەموو سەیری ڕوخێنەری ڕیفڕاندۆم ئەکەن چ فەرمایشتێکی هەیە و جێی بڕواش نیە کەسێ لەوێ بووبێ و زۆری لە خۆی کردبێ و خوانەکردە تۆزێک لە شوێنی خۆی جوڵا بێت و سوئالێکی کرد بێت، گەر وا نەبێت ئەی بۆ سۆسیال دیموکراتە زەردهەڵگەڕاوەکان دوو ڕۆژ دوای کۆبونەوەکە هاوار ئەکەن و ئەنووسن " دەی ئیتر نۆرەی کارا کردنەوەی پارلەمانە.."!! کاکی برا تۆیەک کە بە نیو سەعات دە پانزە ماکرۆفۆن حازر ئەکەیت، بۆ ئەو "نۆرە" یەت لە کۆبونەوەکە باس نەکرد و نەتکردە هیچ نەبێت نوقتەیەکی نیزامی بۆ باسکردن لێی ؟ خۆت چاک ئەزانیت حزوری ئیوە تەنها بۆ عەرز کردنتانە لە شاشەکانەوە، دەنا بنەماڵە بڕیاری خۆی یاوە و باس کردنی کاراکردنەوەی پارلەمان وەک ئەو موستەحیلەیە کە ئێوە جارێکی تر ببنەوە بە "حیزبەکەی أیام زمان " ...ئەوەی ئەتەوێت خەڵکی پێ بخەڵەتێنی ئەکرا لەو کۆبونەوەیە پێت لەسەر دابگرتایە و بتوتایە کاراکردنەوەی پارلەمان پێش ڕیفڕاندۆم ئەگینا ئیمزای ناکەین.. بەڵام کە جورئەت "یۆخ" ئیتر یاسا و شەرع و ڕای خەڵک ئەبێتە قوربانی گرتنی ڕەسمێکی دوای کۆبونەوەکە.. تۆ بەتەمای کام خۆڵ بکەیتە چاوی خەڵکەوە؟ خۆڵی دوو هەڵوێستی جیاوازی پێش و دوای ئیمزاکردنەکانتان،! تۆیەک کە بە حیساب ئەتەوێت بە سۆسیال- دیموکراتەکەنی بگەیەنیت کە خەڵکی هەرێم لەگەڵ ڕیفراندۆمە ئەوەت لێک نەیاوەتەوە کە هەم "سۆسەکان " و هەم ئەوانی تریش پێت بڵێن : بێ زەحمەت کێ بڕیاری لەسەر ئەم ڕیفراندۆمە یاوە..؟ گەر ووتت حیزبی دەستەڵاتدار ، جگە لە پێکەنین چاوەڕوانی هیچ وەڵامێکی تر مەبە، چونکە تۆ کە وەک سابون و شامپۆ ڕیکلامێکی زۆر بۆ دیموکراسیەتی دەستەڵاتی هەرێم ئەکەیت چاک ئەزانیت کە لەو وڵاتانەی تۆ زوو زوو بە ناوی سۆسەکانی هەرێمەور سەردانیان ئەکەیت، ئەو جۆرە پرۆژە و بڕیارانە لە پارلەمانەوە دەر ئەچێت نەک کۆبونەوەی دوو حیزبی نەوت فرۆش و چەن نیوە حیزب و چارەکە لایەنێک، جا ئێوەیەک کە لەسەر بچوکترین خاڵی هاوبەش لەگەڵ سۆسیال- دیموکراتەکانی دونیا کە مەسەلەی دیموکراسی و سیستەمی پارلەمانی دەنگی خەڵک یەک نەگرنەوە ئیتر چۆن باس لە ڕیفراندۆم و سەربەخۆیی و مافی چارەنوسی خەڵک بە دەنگی خەڵك ئەکەیت..! خۆ حیزبەکانی ئینتەر- ناسیونال وەک حیزبەکەی تۆ نیە بە (شەرعیەتی شۆڕشگێڕیی)! خۆیان سەپاند بێ و رەدو کەوتنی خێڵ و تاک ڕەوی بخەنە جێی پرینسیپە سەرەکیەکانی دیموکراسی و هەڵبژاردن بە دەنگی خەڵک نەک حیزب..کەسێک خۆی بە سۆسیال- دیموکرات بزانێ و ببێتە پردی پەڕینەوەی دەستەڵاتێکی دز و خۆسەپێن و دژ بە خەڵک بەرەو بەدیهێنانی مەرامە گومان لێکراوەکانی ، ئەبێ دوا کەس بێت باس لە ڕیفراندۆم و سەربەخۆیی بکات چونکە ئەو خودی خۆی سەربەخۆ نیە و لە فەلەکی دەستەڵات بە ڕاست و چەپا ئەخولێتەوە...\nمەسەلەیەکی تری ئەو کۆبونەوەیە ئەوە یە کە ڕێک پێچەوانەی ئەوە بوو کە باسی لێوە کرا بەوەی دیاری کردنی ڕیفراندۆم ڕووداوێکی مێژووییە، کە بڕیارەکەی بنەماڵە و چەپڵە لێدەرەکانی پشتەوەی ،نە مێژوویی و نە جوگرافی و تەنانەت ڕیازیش نەبوو، چونکە بڕیاری مێژوویی کە بۆ خەڵک وبە ناوی خەڵکەوە بێت ئەبێتە مایەی دڵخۆشی و کاردانەوەی ئیجابی لە لایەن توێژە جیا جیاکانی خەڵکەوە، بەڵام بینیمان جگە لە پارتی پاشکۆی بنەماڵە و "کۆرس"ەکانی کەسی تری دڵخۆش نەکرد ، خەڵک بە بڕیارێک دڵخۆش نابێت کە ببێتە مایەی درێژەیان بەدەستەڵاتێکی حوکمڕانی کە جگە لە نەگبەتی و برسێتی و لێقەوماوی هیچ بەر و بومێکی تری بۆ نەبوە.. گەر ئەو بڕیارە موسبەقەی ڕژێمەکەی هەرێم "مێژوو"یی بوایە ئەبوایە میدیاکانی دەرەوەی دەستەڵات دەیان کۆڕ و کۆبونەوەی پشتگیرییان بۆ ساز بکردایە، بەڵام ئێمە دیمان جگە لە میدیا پاشکۆکانی بنەماڵە کەسی تر هەلهەلەی لێنەیا و کەسیش سەر چۆپی نەگرت تەنها سەرچۆپیەکی زەردو لەوسەرەوە سەرچۆپیەکی سەوز، بگرە بە دەیان کەناڵ و ڕۆژنامە و سایتی میدیایی هەرێم لە مەترسییەکانی بڕیاری ئەم بەناو ڕیفراندۆمەیان ووشیار کردۆتەوە کە لە حاڵەتێکا سەر بگرێت نەهامەتی و ئەزمەکان کاریگەرتر لە جاران بۆ ماوەیەکی دوور و درێژ بەردەوام ئەبێت .. مێژوو لەگەڵ خەڵکە و دەستەڵاتی فەرمانڕەوای هەرێم دژ بە خەڵکە ئیتر چۆن ئەکرێت بڕیارێکی دژ بەخەڵک بە"مێژوو"یی وەسف بکرێت و جگە لە دوڕاوەکان کێ بەو ئاوزەی بنەماڵە هەڵئەپەڕێت..؟\nجگەلەمانەش ئێستا میدیا حاشیەکانی بنەماڵە خەڵکی هەرێمیان کردوە بە دوو بەرەوە : بەرەی سەربەخۆیی و بەرەی ئەنتی سەربەخۆیی، جا کە وەستان لە ڕووی دیکتاتۆری و جەردەیی و بەتاڵان بردنی سەروەت و قووتی کۆمەڵانی خەڵک ئەنتی سەربەخۆیی بێت ، ئەبێت هەموومان شانازی بەو ئەنتییەوە بکەین وەک شانازی کردنی ئەوان بە پاشکۆیەتی بنەماڵە و کۆیلەیەتیان......................................................... ئەم بە ناو ڕیفراندۆمە " فڕ فڕۆکە" یەکە بە ڕەشەبای نەهامەتییەکانی خەڵک ئەخولێتەوە.....


فۆڕمی تۆمارکردنی بابەت | راگەیاندنی فڕاکسیۆنی گۆڕان لەسەر رووداوەکانی شیلادزێ\nبەهۆی بوردومانی فڕۆکە جەنگیەکانی تورکیا لە ماوەی ڕابردودا، دەیان هاونیشتیمانی بووە بە قوربانی، لە کاردانەوەی بۆردومانی فڕۆکەکانی تورکیا، ئەمڕۆ هاوڵاتیانی شارەدێی #شیلادزێ# سەرتا بەڕێپێوانی هێمنانەو دواتر هێرشیان کردە سەر بنکەیەکی سوپای تورکیا. بەداخەوە له و هێرشەدا هاوڵاتیەک شەهیدو ژمارەیەک بینداربوو، پرسه و سەرەخۆشی ئاراستەی کەسوکاری شەهید حسێن ڕێکانی دەکەین، هیوای چاکبوونەوە بۆ بریندارەکان دەخوازین.. داواکارین دەوڵەتی تورکیا کۆتایی بە تۆپبارانکردنی خاکی باشوری کوردستان بهێنێت و هێزە سەربازیەکانیان بگەڕێنەوە خاکی تورکیا. ئەرکی حکومەتی عێراقە بە هەماهەنگی لەگەڵ هەرێمی کوردستان سنورەکانی کوردستانی باشور بپارێزێت، لەگەڵ ڕێزگرتن و پابەندبوون بە مافی دراوسێیەتی لەگەڵ تورکیا. بۆردومان و شەڕ و کوشتن چارەسەری کێشەی کورد لە تورکیا ناکات و تەنیا ژمارەی قوربانیەکان زیاددەکات. ئێمە لە بزوتنەوەی گۆڕان، پێمانوایە ئەوەی چارەسەرە بۆ کێشەی کورد لە تورکیا تەنیا گفتوگۆی ئاشتیە. فراکسیۆنی گۆڕان لە پەرلەمانی کوردستان #26-01-2019#


پاریس سانجێرمان شوێنگرەوەی نێیماری دیار کرد – یاریگا سپۆرت\nHome/بازاری گواستنەوە/پاریس سانجێرمان شوێنگرەوەی نێیماری دیار کرد\nپاریس سانجێرمان شوێنگرەوەی نێیماری دیار کرد\nپاریس سانجێرمان یەکەم ئۆفەری بۆ گواستنەوەی دیبالا پێشکەشی یۆڤێنتۆس کرد\nسەفین کوردۆ 2019/08/12\nرۆیشتنی نێیمار داسێلڤای بڕازیلی لە بارس سانجێرمان بووەتەوە شتێک کە دەبێت رووبدا و ئیتر مانەوەی ئەو یاریزانە لە ستاد دی فڕانس زەحمەتە، بۆیە یانەی فڕەنسیەکە شوێنگرەوەی نێیماری دەستنیشانکرد و ئەمڕۆ یەکەم ئۆفەری بۆ گواستنەوەی ئەو یاریزانە پێشکەشی یانەکەی کرد.\nرۆژنامەی لا گازێتا دیلۆ سپۆرتی ئیتاڵی بڵاویکردووەتەوە، پاریس سانجێرمان یەکەم ئۆفەری پێشکەشی یۆڤێنتۆس کرد بۆ گواستنەوەی پاوڵۆ دیبالا، تاوەکو بیکاتە شوێنگرەوەی نێیمار لە یانەکە، کە نزیکە ئەو یاریزانە پاریس جێبهێڵێت.\nهەمان سەرچاوە ئاماژەی بەوەداوە، پاریس دەیەوێت بەهەر شێوەیەک بێت دیبالا بگوازێتەوە و بۆ ئەمەش ساڵانە بری 12ملیۆن یۆرۆ وەک موچە بەو یاریزانە ئارجێنتینایە دەدات.\nلە لایەن خۆشیەوە تۆری سپۆرت میدیا سێت هەواڵێکی بڵاویکردووەتەوە، کە پاریس سانجێرمان ئەمڕۆ دەستی بە گواستنەوەی یاریزانە تەمەن 26ساڵانەکەی یۆڤی کردووە، کە تاوەکو پێش داخرانی دەرگای گواستنەوەی یاریزانە لە ئینگلتەرا، دیبالا نزیک بوو پەیوەندی بە تۆتێنهام بکات.


گۆڕەپانی سووری مۆسکۆ\n5/11/2019 10:35 AM\nگۆڕەپانی سوور لە ناوەندی شاری مۆسکۆی روسیادا هەڵکەوتووە. هەر گەشتیارێک بڕوات بۆ مۆسکۆ ئەبێ لەم گۆڕەپانەوە تێپەڕبێت و پاشان سەردانی شوێنەکانی دیکە بکات. گۆڕەپانێک کە مێژووی روسیا بەتەواوەتی ئەگێڕێتەوە. لەجیهاندا کەمن ئەو گۆڕەپانانەی کە پێکهاتبێ لە کڵێسا، دیواری بەرز، کۆشک و قەڵا، مۆزەخانه،گۆرستان و هەروەها ناوەندێکی کڕین و فرۆشتنی گەورە. لەم گۆڕەپانەدا کۆمەڵێک باڵەخانە بەرچاو ئەکەوێت، هەر لە شێوەی بیناسازی سەدەی پازدەهەوە تا سەدەی بیستەم و ئەم جیاوازیانه بەشێوەیەکی گونجاو لە پەنا یەک خەریکی درێژەدان بە مێژوون.\nگۆڕەپانی سوور پەیوەندییەکی قووڵی لەگەڵ ژیانی خەڵکی روسیا هەیه. هەر بۆیه بەردەوام شوێنی بەڕێوەچوونی فێستیڤاڵ و کۆنسێرت و جەژنەکانی سەر شەقامه. زستانانیش ئەبێته شوێنێک بۆ وەرزشی خلیسکێنه. لەم گۆڕەپانەدا و لە بۆنەی تایبەتدا ماڕشی سەربازیش بەڕێوە ئەچێت. بۆ نموونه جەژنی سەرکەوتنی روسیا لە شەڕی جیهانی دووهەمدا.\nماوەیەکی زۆری پێچوو تاوەکو دەوروبەری دیوارەکانی کرێملین ئاوەدان ببێتەوە. لە کۆتاییەکانی سەدەی پازدەهەمدا دیوارە بەردینەکانی کرێملین و بازاڕەکانی بەشی رۆژهەڵاتی ئەم کۆشکە دروست کران. بەڵام لە ئاگرکەوتنەویەکی گەوەرەدا کە ساڵی 1493 ڕوویدا، فرۆشگە بچووکەکان لەناوچوون و ئێستاش خەڵکی مۆسکۆ بەم شوێنه ئەڵێن "شوێنه سووتاوەکە". لە سەدەکانی دیکەدا کڵێسای "سەنت باسیل" و " تاوەری سپاسکایا" کە دوو دانه لە شوێنه سەرنجڕاکێشەکانی گۆڕەپانی سوورن دروست کران. جێی ئاماژەیه خەڵکی روسیا ئەم گۆڕەپانه به ناوی "گۆڕەپانی جوان" ئەناسن، بەڵام لە یەکەم وەرگێڕانەکاندا به هەڵە به "گۆڕەپانی سوور" وەرگێڕدراوە و به گشتی ئەم ناوەشی بەسەردا سەپاوە. گۆڕەپانی سوور تەنها شوێنی پیاسەکردنه و ئۆتۆمبێلی لێ نییه. جێ ئاماژەیه "لێنین" و "ستالین" کە هەردوکیان لە ڕێبەرانی یەکیەتی سۆڤێتن لەم گۆڕەپانەدا نێژراون.


یەکێتیی جیهانی زانایانی مسوڵمان لە سێدارەدانی ناڕەوا و بەناحەقی لاوانی میسری ئیدانە کرد | پایگاه اطلاع رسانی اصلاح\nئیسلام و کورد (15,243)\nیەکێتیی زانایان هەروەها هەلوێستی ڕێکخراوەگەلی جیهانی مافی مرۆڤی بەرز نرخاند کە ئیدانەی ئەم ئیعدامە زاڵمانە و نادادگەرانەیان کردبوو.\nدەقی ئیدانەکردنی ئەم کارەساتە لە لایان یەکێتی جیهانی زانایانی مسوڵمان:\nیەکێتیی جیهانی زانایانی مسوڵمان، بەوپەڕی خەم و پەژارە، لە هەواڵی ٩ کەس لە لاوانی بێتاوانی میسر ئاگادار کرایەوە. ئەم لاوانە پاش ئەوە لە سێدارە دراون کە دەسەڵاتدارنی میسری لەژێر ئەشکنجە و شۆکی ئەلێکتریکی بە تاوانباریان لە قەڵەم داون؛ تۆمەتباران لە میانەی دادگاییکردن ئاشکرایان کردبوو کە\nکاتی لێکۆڵینەوەکان ئەشکەنجە دراون . پێشتریش ئەژمارێکی تر بەم شێوەیە لە سێدارە درابوون. بەپێی ڕاپۆڕتی ڕێکخراوەکانی مافی مرۆڤ، ڕژێمی میسر لە ساڵی ٢٠١٣دا بۆ زیاتر لە ٢٥٣٢ کەس بە تۆمەتگەلی جۆراوجۆری سیاسی و هتد حوکمی سێدارەی دەرکردبوو، هەروەها لە نێوان ساڵەکانی ٢٠١٣ تا ٢٠١٨ش زیاتر لە ١٧٠ کەسی لەسێدارە داوە. ڕژێم لە فێوریەی ساڵی ٢٠١٩ش لە هەڵمەتێکی پڕ مەترسی ٩ کەس لە لاوانی هەڵکەوتووی لەسێدارە دا کە ئەوانە جیا لەو ٦ کەسە بوون کە پێشتر ئیعدام کرابوون. بەپێی ئامارەکان ڕژێمی هەنووکەی میسر لە کارنامەی خۆیدا زۆرترین ئەژماری لەسێدارەدراونی سیاسی لە مێژووی ئەو وڵاتە تۆمار کردووە.\nیەکێتی جەخت دەکاتەوە کە ڕشتنی خوێنی پاکان و بێتاوانان، گوناه و تاوانێکی گەورەیە. خوای مەزنیش دەفەرموێ:\nهەرکەس بە ئانقەسد ئیماندارێک بکووژێ سەزاکەی دۆزەخە و بۆ هەمیشە تێیدا ئەمێنێتەوە؛ خوا لەو کەسە تووڕەیە و نەفرەتی دەکات و عەزاب و ئازارێکی گەورەی بۆ فەراهەم کردووە.\nهەرکەس یەکێ تر-بەبێ ئەنجامی تاوانی گەورە یا لەغەیری تۆڵەی کەسێکی تر- بکووژێ، وەک ئەوە وایە هەموو خەڵکی کوشتبێ.\nئەوە نەفسە بە ناحەق مەکووژن کە خوا پاراستوویەتی و سنووری بۆ داناوە، ، هەر کەسیش لەژێر باری ستەم کوژرابی، [بۆ تۆڵەکردنەوە] دەسەڵاتمان بە سەرپەرشتەکەی داوە کە ئەویش چونکە لە لایان ئێمەوە یارمەتی دراوە بۆی نییە زێدەڕۆیی بکا.\nیەکێتی داوا لە ڕێکخراوە ئاینییەکان دەکات خۆیان لە هاوڕێیەتی لەگەڵ ڕژێمە دیکتاتۆڕەکان بپارێزن، چونکە لای وایە ئەم کارە دژ و پێچەوانەی ئامانجە پیرۆزەکانی ئایینە. یەکێتی ڕای وایە کە ئەو کارە ئاگری فیتنە و دووبەرەکی دادەگیرسێنێ و بەرپرسایەتی ئەو جەنایەت و خوێنڕشتنانە دەکەوێتە ئەستۆیان و لە تاوانەکان شەریک و هاوبەش دەبن .\nیەکیتی هەروەها هەڵوێستی دامەزراوە نێوخۆیی و نێوەنەتەوەکانی مافی مرۆڤ کە لە هەمبەر ئەم جەنایەت و کارەساتە ناڕەزایەتییان دەربڕیوە و دژایەتییان ڕاگەیاندووە، بەرز دەنرخینێ و هەڵوێستی ڕێکخراوەگەلێک وەک؛ کۆمیساریای باڵای مافی مرۆڤی نەتەوە یەکگرتووەکان، ڕێکخراوەی لێخۆشبوونی نێوەنەتوەیی، ڕێکخراوەی مافی مرۆڤ، ئەنجومەنی دادوەرانی تونێس و هتد دادگارانە وەسف دەکات کە داکۆکیان لە مافی مرۆڤ کردووە و بەهایان پێ داوە.\nپێت وا نەبێ خوا لە کردەوی ستەمکاران و زاڵمان خافڵ و بێئاگایە، بێگومان لە ڕۆژێک سەزایان ئەەدات کە لەو ڕۆژەدا چاوەکان زیت و وریا لێی ورد دەبنەوە.\nئەو کەسانەی کە زوڵم و ستەمیان کردووە زۆر زوو ئەزانن بۆ کوێ ئەگەڕێنەوە.\nدوکتور عەلی قەرەداغی - ئەمینداری گشتی دوکتور ئەحمەد ڕیسوونی - سەرۆکی یەکێتی


فەرەنسا هۆشداری دەداتە ئێران لەمەڕ گرتنەبەری هەڵوێستی ساختە لە وتووێژە ناوەکییەکاندا\nوەزیری دەرەوەی فەرەنسا هۆشداری داوەتە ئێران کە لە حەوتهەمین خولی گفتوگۆکان بۆ زیندووکردنەوە ڕێککەوتنە ناوکییەکە کە بڕیارە 29ی ئەم مانگە لە ڤیەننا بەڕێوەبچێت، هەڵوێستی 'ساختە' نەگرێتەبەر.\nئاژانسی دەنگوباسی ڕۆیتەرز ڕۆژی هەینی لە ڕاپۆرتێکدا ڕایگەیاندوە کە ژان ئیڤ لۆدغیان بە ڕۆژنامەی لۆمۆندی فەرەنسی گوتووە "ئەمەریکا ئامادەیە دانوستانەکان لەو شوێنەی کە لە خولی شەشەمدا کۆتایی پێهاتووە، دووبارە دەستپێبکاتەوە و هەر بۆیەش دەکرێت بە خێرایی دانوستانەکان بگەنە ئەنجام." وەزیری دەرەوەی فەرەنسا هەروەها گوتویەتی "ئێمە لە 29ی ئەم مانگە و ڕۆژانی دواتریدا دەبینین کە ئایا ویستی ئێرانیش هەمان شتە یان نە."\nوتەبێژی وەزارەتی دەرەوەی فەرەنسا ڕۆژێک پێشتر ڕایگەیاندبوو کە ئەنجومەنی پارێزگارانی ئاژانسی نێودەوڵەتی وزەی ئەتۆمی پێویستە لە کۆبوونەوەی هەفتەی داهاتووی خۆیدا 'پەیامێکی بەهێز' بۆ تاران بنێرێت. وەزارەتی دەرەوەی ئێرانیش لە وەڵامدا داوای لەو ئاژانسە کردووە کە خۆی لە هەر جۆرە کارێکی سیاسی بەدوور بگرێت.\nئاژانسی نێودەوڵەتی وزەی ئەتۆمی لەڕاپۆرتی وەرزی خۆیدا لە ڕۆژی چوارشەممە 17ی ئەم مانگە ڕایگەیاندوە کە ئێران نزیکەی 17.7 کیلۆ یۆرانیۆمی پیتێندراوی بەپاکیی 60% هەیە کە ئەمەش پیشاندادات ئەو مادەیە بۆ 8 کیلۆگرام بڕەکە بەرزبووەتەوە.\nئەم بڕە پیتێندراوە بە ئاسانی دەتوانرێت بەکاربهێنرێت بۆ دروستکردنی چەکی ناوەکی و ئەمەش بووەتە مایەی نیگەرانی وڵاتانی زلهێزی جیهان.


وه‌زیرى په‌روه‌رده هۆشداریی به‌مامۆستایان ده‌دات\n18/11/2021 1335 جار خوێندراوه‌ته‌وه\nوه‌زیرى په‌روه‌رده هۆشداریی به‌مامۆستایان ده‌دات‌و ڕایده‌گه‌یه‌نێت، "په‌روه‌رده‌ى پارێزگاكانمان ئاگاداركردۆته‌وه هه‌ر مامۆستایه‌ك تاوه‌كو 1ى 12 ڤاكسین وه‌رنه‌گرێت، ئه‌وا داوامانكردوه په‌روه‌رده‌كان ده‌سه‌ڵاتى یاسایی خۆیان به‌رامبه‌رى به‌كاربهێنن"، ده‌شڵێت:"ڕه‌زامه‌ندى 7 ملیۆن لیتر نه‌وتمان له‌ئه‌نجومه‌نى وه‌زیران بۆ خوێندنگه‌كانى هه‌رێمى كوردستان وه‌رگرتوه".\nله‌كۆنگره‌یه‌كى ڕۆژنامه‌وانیدا له‌سلێمانى كه په‌یامنێرى شارپرێس ئاماده‌یبوو، د.ئالان حه‌مه‌سه‌عید وه‌زیرى په‌روه‌رده‌ى حكومه‌تى هه‌رێم ئاشكرایكرد، "نوێترین بڕیارى په‌روه‌رده ئه‌وه‌یه پرۆسه‌ى په‌روه‌رده‌و فێركردن له‌ناوه‌نده‌كانى خوێندن به‌رده‌وامده‌بێت به‌خۆپارێزیه‌وه، بۆ ئه‌و مه‌به‌سته‌ش ڤاكسین بۆ مامۆستایان دابینكراوه، دوا واده‌ش 1ى 12ى ئه‌مساڵه".\nهۆشداریداو ڕایگه‌یاند، "له‌دواى ئه‌و واده‌یه‌وه هه‌ر مامۆستایه‌ك ڤاكسینى وه‌رنه‌گرتبێت، په‌روه‌رده‌ى پارێزگاكانمان ئاگاداركردۆته‌وه، ده‌سه‌ڵاتى یاسایی خۆیان به‌كاربێنن به‌رامبه‌ریان".\nله‌باره‌ى دابینكردنى نه‌وتى سپیش بۆ ناوه‌نده‌كانى خوێندن، وه‌زیرى په‌روه‌رده ئاشكرایكرد، "ڕه‌زامه‌ندى ئه‌نجومه‌نى وه‌زیران وه‌رگیراوه بۆ 7 ملیۆن لیتر نه‌وت بۆ قوتابخانه‌كان، به‌ڵام پرۆسه‌ى ته‌نده‌رینه‌كه‌ى له‌پارێزگاكان ده‌كرێت‌و له‌پارێزگاكانه‌وه نه‌وت په‌روه‌رده‌كان ده‌گات نه‌ك وه‌زاره‌ت‌و دیوانى وه‌زاره‌تى په‌روه‌رده".


پێشمه‌رگه‌یه‌ك به‌كاره ڕه‌نگینه‌كانی هه‌ورامان ده‌ڕازێنێته‌وه - ئاوێنه\nپێشمه‌رگه‌یه‌ك به‌كاره ڕه‌نگینه‌كانی هه‌ورامان ده‌ڕازێنێته‌وه\nموئمین جه‌مال ناسراو به‌موئمین زه‌ڵمی ئاماژه به‌وه ده‌كات سه‌ره‌ڕای كاری ده‌ست ڕه‌نگینی، له‌هه‌مو شه‌ڕه‌كانی داعش به‌شداریم كردوه”.\nئا: ئیمان زه‌ندی\nموئمین جه‌مال خه‌ڵكی هه‌ورامانه‌و دانیشتوی خورماڵه كه گوندێكه له‌دێهاته‌كانی هه‌ورامان‌و دابه‌زیوه‌ته خواره‌وه كه بە‌گوندی زه‌ڵم ناسراوه.\nموئمین پیشه‌ی دارتاشییه له‌تاشینی داره‌كان كورسی‌و شتی جوانكاری ناو ماڵ دروست ده‌كات، ئه‌و له‌وباره‌یه‌وه بۆ ئاوێنه ڕایگه‌یاند “له2007 سه‌رقاڵی كاری نه‌جاڕی بوم بەڵام دابڕام، له‌ئێستادا ئه‌وه بۆ دو ساڵه سه‌رقاڵی كاری ده‌ستیم، وه كاره‌كه‌م به‌ناوی كاری ده‌ستی‌و جوانكردنی ناوماڵه هه‌روه‌ها باخچه”.\nوتیشی “جگه له‌كاری ده‌ستی كارێكی ترم پێشمه‌رگایه‌تییه، كه به‌شداریم كردوه له‌هه‌مو شه‌ڕه‌كانی داعش”.\nله‌باره‌ی فێربون‌و یارمه‌تیه‌كان بۆ موئمین چین؟ ئه‌و وتی ” هه‌تا ئێستا كه‌س یارمه‌تی نه‌داوم‌و له‌لای هیچ كه‌سێك كارم نه‌كردوه، ئه‌م كاره ته‌نها حه ز‌و ئاره‌زوه كاتی خۆی خاڵم دارتاشبوه، ئیتر ورده ورده له‌ماڵه‌وه خه‌ریكبوم هه‌تا فێری كاره‌كه بوم به‌ته‌واوی”.\nئه‌و به‌هره‌مه‌نده وتیشی “ئه‌و ته‌ختانه‌ی كه دایانده‌تاشم داری گه‌وره‌یه به‌ده‌ست‌و بازوی خۆم دامتاشیوه كردومه به‌ته‌خته، شتی جوانی لێ دروست ده‌كه‌م”.\nله‌باره‌ی ئه‌وه‌ی خه‌ڵكی چۆن پێشوازی له‌كاره‌كانی ده‌كه‌ن؟ موئمین زه‌ڵمی بۆ ئاوێنه ئاشكرایكرد “ڕۆژانه خه‌ڵك دێنه لام بۆ ده‌ست خۆشی، چونكه ئه‌و كارانه‌ی كه من سه‌رقاڵم پێوه‌یه‌وه كارێكی كلتوری‌و سروشتییه، بۆنمونه ماڵێك له‌كاری ده‌ستی ته‌خته ڕازانرابێته‌وه”.\nوتیشی “خه‌ڵكی ده‌ره‌وه وه‌كو عه‌ره‌ب شتیان لێكڕیوم‌و كاره‌كانم سه‌ره‌نج ڕاكێش بوه لایان”.\nنووسراوە لە 2018-02-23 3:42 pm


پاش چاوه‌ڕوانیه‌کی زۆر له کۆتاییدا یاری ™FIFA 14 by EA SPORTS بۆ سیسته‌می ئه‌ندرۆید – کەی ئای تی ئێن\nئەندرۆید 22, ئه‌یلول 2013\nپاش چاوه‌ڕوانیه‌کی زۆر له کۆتاییدا یاری ™FIFA 14 by EA SPORTS بۆ سیسته‌می ئه‌ندرۆید\nپاش ئه‌وه‌ی ساڵی 2013 یاری فیفا 2013 بۆ ئه‌ندرۆید بڵاونه‌کرایه‌وه، به‌کارهێنه‌رانی ئه‌ندرۆید تا راده‌یه‌ک نائۆمێدبوون له‌وه‌ی که چی تر ئه‌و یاریه بۆ ئه‌ندرۆید بڵاونه‌بێته‌وه بەڵام وه‌ک پێشبینیمان کردبوو که ئه‌م سال فیفا 14 بۆ ئه‌ندروید بلاو ده‌کرێته‌وه پێشبینیه‌کان ڕاست ده‌رچوون له‌کوتاییدا یاری فیفا 2014 بۆ ئه‌ندرۆید بڵاوکرایه‌وه. ئه‌م یارییه زیاتر له 33 لیگ له‌گه‌ل 600 یانه و 16 هه‌زار یاریزان له‌خۆ ده‌گرێت . له پریمیه‌رلیگ بگره تا لالیگا و بوندزلیگا هه‌موویان له‌م یاریه‌دا بونیان هه‌یه. بوونی 34 یاریگا له سه‌رانسه‌ری جیهان و هه‌روه‌ها توانای گوێ گرتن له زمانه‌کانی ئیتالی، ئیسپانی ، ئه‌لمانی ، فه‌رانسی و ئینگلیزی بۆ یه‌که‌م جار بۆ سیسته‌می ئه‌ندرۆید! له تایبه‌تمه‌ندیه‌کانی تری ده‌توانیت یانه‌یه‌ک بۆ خۆت دروست بکه‌یت و یاریزان بگوازیته‌وه ناو یانه‌که‌ت وه ده‌توانیت له یانه گه‌وره‌کان یاریزان بکریت و بفروشیت.\nداگرتنی یاریه‌که به قه‌باره‌ی 14 میگابایت\nداگرتنی داتاکه‌ی به یه‌ک لینکی خێرا و راسته‌وخو به قه‌باره‌ی 1 گیگابایت و یاریه‌که دابه‌زێنه و داتاکه‌ی بیگوازه‌وه بۆ Sdcard/Android/Obb\nکاتێکی خۆش بۆ ئێوه له‌گه‌ل یاریه‌که!\nkrosk 24 تشرینی یەکەم 2013 / 10:17 PM\n(داگرتنی داتاکه‌ی به یه‌ک لینکی خێرا و راسته‌وخو به قه‌باره‌ی 1 گیگابایت و یاریه‌که دابه‌زێنه و داتاکه‌ی بیگوازه‌وه بۆ Sdcard/Android/Obb) بلام لةكاتى كردنةوةى ياريةكة لةسةر كالاكسيةكان ئةنوسريت.. download filed bicuase the resources could not be fuond\nباوەڕحکیم 30 حوزەیران 2015 / 2:40 PM\nبەرێزم داتاکەی بهاوێمە ناو چ فایلێک لەمۆبایلەکەم